Tanah runtuh: 100 mangsa terlibat, 37 berjaya diselamatkan di Gohtong Jaya

KUALA LUMPUR, 16 Disember- Seramai 37 individu berjaya diselamatkan selepas dipercayai terperangkap di tapak perkhemahan berhampiran sebuah ladang organik di Father’s Organic Farm, Gohtong Jaya, Genting Highland, Pahang, ekoran tanah runtuh awal pagi tadi.Pengarah Jabatan Bomba dan Penyelamat Selangor Datuk Norazam Khamis berkata bomba menerima panggilan kecemasan pada pukul 2.24 pagi dan tiba di lokasi kejadian kira-kira pukul 3.00 pagi.Susulan itu, sepasukan anggota dari Balai Bomba dan Penyelamat (BBP), Kuala Kubu Bharu, BBP Rawang, BBP Genting Highlands, BBP Sentosa, BBP Ampang, BBP Pandan, BBP Kota Anggerik, BBP Kajang, BBP Andalas dikerahkan ke lokasi.

Beliau berkata tanah runtuh berketinggian 30 meter berhampiran ladang organik itu telah menghempap tapak perkhemahan yang berdekatan dengan jalan. “Maklumat awal pihak polis terdapat 100 orang yang berada di tapak perkhemahan itu yang berkemungkinan menjadi mangsa runtuhan."Ketika ini misi mencari dan menyelamat mangsa sedang giat dilaksanakan bersama pasukan STORM,” katanya ketika dihubungi Bernama hari ini.- BERNAMA


Pertemuan bersama pengurusan TBS akan diadakan, bincang kesiapsiagaan urus penumpang - Loke

KUALA LUMPUR, 16 Disember - Satu pertemuan akan diadakan Kementerian Pengangkutan bersama pihak pengurusan Terminal Bersepadu Selatan (TBS) bagi membincangkan mengenai kesiapsiagaan menguruskan jumlah penumpang yang ramai pada hujung minggu dan musim perayaan.Menteri Pengangkutan, Anthony Loke berkata pihaknya juga akan berjumpa dengan pihak pengurusan Keretapi Tanah Melayu Berhad (KTMB) dalam masa terdekat untuk membincangkan cara menambah baik dan meningkatkan kekerapan perkhidmatan komuter.

"Saya faham bahawa KTMB menghadapi pelbagai kekangan operasi yang disebabkan oleh projek menaik taraf landasan KVDT1, Landasan Berkembar Lembah Kelang Fasa Satu yang masih belum siap dan KVDT2 yang tergendala," kata Loke menerus hantaran di Facebook.Petang semalam, Loke meninjau perkhidmatan KTM komuter dan keadaan di TBS dengan mengambil tren dari KL Sentral ke stesen Bandar Tasik Selatan bersama dua pembantunya. Tinjauan itu diadakan susulan banyak maklum balas diterima daripada media sosial berhubung perkhidmatan komuter dan masalah mencetak pas masuk bas di TBS.


Tiada kebenaran perhimpunan solidariti di pintu Parlimen Isnin depan - Polis

KUALA LUMPUR, 16 Disember - Polis Diraja Malaysia (PDRM) tidak pernah memberi kebenaran kepada penganjur perhimpunan Solidariti Tuntutan Bersasar Kumpulan Wang Simpanan Pekerja (KWSP) 2.0 yang dirancang diadakan di pintu masuk Parlimen, Isnin depan.Ketua Polis Daerah Dang Wangi, ACP Noor Dellhan Yahaya berkata pihaknya juga tidak menerima sebarang permohonan bagi mengadakan sebarang perhimpunan solidariti sepertimana yang diperuntukkan di bawah Seksyen 9 (1) Akta Perhimpunan Aman 2012.

“Polis menasihati orang ramai supaya tidak terlibat dengan sebarang perhimpunan yang tidak mematuhi peruntukan undang-undang. Tindakan akan diambil kepada mana-mana pihak yang terlibat,” katanya menerusi kenyataan.Tambah Noor Delhan, pihaknya mengesan satu poster yang dimuat naik di media sosial oleh pemilik akaun Facebook Azmie Bugis-AB yang menggesa orang ramai turun menyokong solidariti dan perhimpunan itu yang akan diadakan pada 7.30 pagi.“Sekiranya perhimpunan itu tetap diadakan, polis akan memanggil penganjur untuk diambil keterangan dan melakukan tindakan susulan,” katanya.


DBKL rancang perkenal bas GoKL bersaiz kecil bagi laluan sesak, sempit

KUALA LUMPUR, 16 Disember - Dewan Bandaraya Kuala Lumpur (DBKL) merancang untuk memperkenalkan bas percuma GoKL bersaiz lebih kecil bagi memudahkan pergerakan terutama di laluan luar pusat bandar yang sesak dan sempit.Datuk Bandar Kuala Lumpur, Datuk Seri Mahadi Che Ngah berkata keperluan itu memandangkan kawasan luar pusat bandar yang banyak tertumpu di kawasan kediaman mempunyai jalan raya sempit hingga menyukarkan pergerakan bas dan berisiko menyebabkan perlanggaran.

"Jalan raya di kawasan kediaman tidak sama dengan jalan raya di pusat bandar yang lebar dan luas, ada selekoh dan persimpangan tertentu yang dilalui bas percuma GoKL itu agak susah dan ini akan melambatkan untuk sampai ke destinasi berikutnya," katanya kepada pemberita selepas melakukan ujian percubaan bas percuma GoKL di laluan baharu iaitu Laluan Taman Fadason-MRT Sri Delima dan Laluan MRT Jinjang-Matrade, semalam.Kata Mahadi, perkara itu akan dibincangkan dengan pembekal bas untuk melihat kesesuaiannya.Ketika ini, bas GoKL adalah bersaiz 13 dan 10 meter panjang.Tambah Mahadi, sepanjang tahun ini hingga November lepas seramai 7.8 juta penumpang menggunakan perkhidmatan bas percuma berkenaan.Mengenai cadangan mengenakan caj kepada warga asing yang menggunakan perkhidmatan tersebut, Mahadi berkata perkara tersebut masih dalam penilitian dan beberapa proses penambahbaikan perlu dilakukan sebelum ia dapat dilaksanakan."Ini termasuk memuktamadkan tambang sesuai, kemudahan gajet dalam bas dan mekanisme paling sesuai untuk digunakan seperti penggunaan kad," katanya.


KWSP alami gangguan perkhidmatan di semua saluran, cawangan

KUALA LUMPUR, 16 Disember - Kumpulan Wang Simpanan Pekerja (KWSP) sedang mengalami gangguan perkhidmatan sementara di semua cawangan dan salurannya termasuk aplikasi i-Akaun KWSP.KWSP dalam satu kenyataan di Facebook memaklumkan ia memahami kebimbangan majikan untuk memenuhi tarikh akhir caruman.

"KWSP sedang mengambil semua langkah untuk menyelesaikan dan memulihkan perkhidmatan sepenuhnya dengan kesulitan minimum kepada majikan."Kesulitan amat dikesali dan KWSP akan memberikan maklumat terkini dari semasa ke semasa," katanya.Justeru, memahami kesulitan itu pihak pengurusan bersetuju untuk melanjutkan pembayaran bulan caruman semasa dari 15 Disember 2022 kepada 30 Disember 2022.


KDN belum terima aduan kebocoran data Air Asia

PUTRAJAYA, 15 Disember – Kementerian Dalam Negeri (KDN) belum menerima sebarang aduan daripada mana-mana pihak berhubung kebocoran data pengguna dan kakitangan Air Asia.Demikian dinyatakan Menterinya, Datuk Seri Saifuddin Nasution Ismail.

“Setakat saya di sini dari pagi tadi saya tidak menerima apa-apa lagi,” kata Datuk Seri Saifuddin.Beliau berkata demikian berhubung aduan kebocoran data pengguna dan kakitangan Air Asia yang didedahkan semalam.Menteri Komunikasi dan Digital, Fahmi Fadzil dalam kenyataan semalam mendedahkan siasatan dalaman pihak kementerian mendapati berlaku jenayah penggodaman oleh pihak luar.Katanya, siasatan awal berhubung insiden ketirisan data peribadi lima juta penumpang dan kakitangan Air Asia mendapati berlaku serangan siber ke atas sistem pelayan syarikat penerbangan murah itu pada 12 November lalu berpunca daripada akses tanpa kebenaran yang mengakibatkan berlakunya serangan perisian tebusan.Susulan insiden tersebut, Capital A diarah mengemukakan dokumen keterangan dan bukti data pengkomputeran kepada Pasukan Penyiasatan Kementerian Komunikasi dan Digital (KKD).


Perjanjian sokongan beri ruang kepada kerajaan fokus pentadbiran negara

KUALA LUMPUR, 15 Disember- Ketua-ketua parti politik perlu menjadikan isu kestabilan ekonomi, politik dan kebajikan rakyat sebagai agenda utama menyokong pembentukan Kerajaan Perpaduan.Ketua Program Sains Politik UKM, Dr Muhammad Nadzri Mohamed Noor berharap mereka dapat memastikan segala dasar positif dilaksana dengan baik."Perjanjian bertulis dan yang boleh diakses oleh umum itu, sangat penting."Kita nak pastikan kerajaan gabungan itu berdaya tahan, sekali gus membolehkan kerajaan itu mendapat kestabilan dan memberi fokus kepada isu-isu penting dalam negara, peringkat serantau dan juga di luar negara."Memberi ruang kepada pentadbiran semasa, memberi fokus yang penuh dalam bertindak balas kepada keperluan, kehendak dan kemahuan yang diperlukan oleh rakyat," katanya.

Beliau berkata demikian kepada RTM sebagai mengulas mengenai satu perjanjian yang bakal dimeterai antara ketua-ketua parti esok.Siang tadi, Timbalan Perdana Menteri, Datuk Seri Fadillah Yusuf berkata perjanjian itu akan ditandatangani ketua-ketua parti yang bersetuju bekerjasama membentuk Kerajaan Perpaduan.


KPM fokus tujuh teras utama, perkasa sistem pendidikan negara

PUTRAJAYA, 15 Disember- Tujuh teras utama menjadi fokus Kementerian Pendidikan dalam menerajui aspirasi sistem pendidikan negara.Menteri Pendidikan, Fadhlina Sidek mahu kementerian itu menumpukan kepada komunikasi antara kementerian dan sekolah yang lebih telus, penekanan aspek karamah insaniah melalui pembentukan adab, akhlak dan integriti.

Selain mengatasi kemiskinan multidimensi dan keciciran pendidikan serta fokus kepada kebajikan guru, usaha menaiktaraf sekolah-sekolah daif dan meningkatkan keupayaan digital di sekolah."Bagi mengurangkan ketidakseimbangan birokrasi dalam urusan guru dan murid, cadangan dan pertanyaan boleh dikemukan terus melalui saluran rasmi termasuk Sistem Pengurusan Aduan Awam (SISPAA), AduBuli dan kaunter khidmat pelanggan," katanya.Beliau berkata demikian dalam sidang media khas Kementerian Pendidikan, di sini hari ini.

Aktifkan semula MPPK, sumbang idea kepada KPMSementara itu, Fadhlina berkata Majlis Penasihat Pendidikan Kebangsaan (MPPK) akan diaktifkan semula seperti termaktub di bawah Akta Pendidikan 1996.Ia bakal dianggotai 15 ahli terdiri daripada pemegang taruh dalam bidang pendidikan seperti aktivis, guru, bekas guru dan ahli akademik.MPPK akan memberi idea dan pandangan kepada Kementerian untuk merangka dan menambah baik hala tuju pendidikan negara."Dengan adanya MPPK ini diharapkan akan dapat menyumbang idea dan pandangan kepada KPM dalam merangka dan menambah baik hala tuju pendidikan negara," menurut beliau.Pada masa sama, Fadhlina memberi komitmen akan meneruskan dasar-dasar sedia ada di samping menambah baik proses penyampaian bagi menjamin kecekapan dan keberkesanan perkhidmatan pendidikan.


JPJ kutip hasil RM4.6 bilion

TIANG DUA, 15 Disember- Jabatan Pengangkutan Jalan (JPJ) berjaya merekodkan kutipan hasil sebanyak RM4.6 bilion bagi tahun ini sehingga 11 Disember.  Jumlah itu melebihi sasaran iaitu RM4.12 bilion.Kutipan itu menunjukkan peningkatan sebanyak 11.91%.  Ketua Pengarah Pengangkutan Jalan Datuk Zailani Hashim berkata, kutipan menerusi Lesen Kenderaan Motor mencatatkan hasil tertinggi iaitu RM2.63 bilion berdasarkan rekod sehingga Oktober.  Ia diikuti kutipan hasil untuk Lesen Memandu sebanyak RM483 juta; JPJ e-BID RM421 juta; Bayaran Pendaftaran Kenderaan RM134 juta dan Bayaran Menyelesaikan Tanpa Perbicaraan berjumlah RM119 juta.  “JPJ berjaya mengutip hasil melebihi sasaran pada akhir bulan Oktober. Daripada jumlah kutipan hasil itu, setiap hari JPJ mengutip hasil daripada kerajaan tidak kurang RM12 juta bagi satu hari,” katanya kepada pemberita selepas Majlis Penghargaan Akademi JPJ bersama Media di sini. Tambahnya, kutipan hasil ini turut dibantu dengan pembukaan Kaunter Bergerak JPJ (mobil JPJ) dan Kios Layan Diri JPJ.


NUTP mahu kerajaan wujudkan jawatankuasa khas kaji beban guru

BANDAR HILIR, 15 Disember- Kesatuan Perkhidmatan Perguruan Kebangsaan (NUTP) mahu kerajaan mewujudkan satu jawatankuasa khas bagi mengkaji beban tugas guru berlebihan yang ditanggung oleh guru sekolah di seluruh negara. Presiden NUTP Malaysia, Aminuddin Awang berkata , dengan mewujudkan jawatankuasa tersebut ia sebagai mencari penyelesaian kepada beban tugas berlebihan sehingga menjejaskan tumpuan kepada tugas mengajar.  Antara beban yang menjadi keluhan guru-guru ialah merangkumi adalah hal ehwal murid, pentadbiran dan perkeranian serta beberapa kerja tambahan lain yang perlu dibuat mengikut keperluan semasa. "Guru-guru terpaksa laksanakan tugas-tugas yang tidak berkaitan, namun sekiranya ia tugas profesional ia boleh diterima."Kalau beban, mana-mana kerja pun mempunyai beban yang tersendiri namun ia adalah merangkumi cakupan kerja atau tugas hakiki yang sepatutnya dilakukan," katanya selepas Majlis Menandatangani Memorandum Persefahaman (MoU) antara NUTP Malaysia dan A Tech Insure Sdn Bhd di sini, hari ini.

Turut hadir Pengerusi A Tech Insure Sdn Bhd , Tan Sri Dr Abu Kassim Mohamed.  Dalam pada itu Aminuddin turut mengharapkan agar isu pelaksanaan Ujian Akhir Sesi Akademik (UASA) dapat diselesaikan dengan segera oleh Menteri Pendidikan, Fadhlina Sidek.  Menurutnya, permasalahan yang tidak diselesaikan itu dikhuatiri menjadi punca guru untuk memilih bersara awal.  Selain itu, NUTP berharap Menteri Pendidikan dapat meneruskan dasar atau inisiatif baik agar guru dan murid tidak terbeban dengan perubahan dasar.


Masalah bekalan telur akibat kurang pengeluaran

JOHOR, 15 Disember- Kekurangan jumlah pengeluaran telur ayam di Johor daripada jangkaan 1.7 billion kepada 1.3 billion antara Januari hingga September, menjadi salah satu faktor kepada masalah bekalan telur dipasaran.  Ia disebabkan pihak pengusaha atau penternak mengurangkan ternakan ayam telur, akibat kos operasi yang meningkat.  EXCO Pertanian, Industri Asas Tani dan Kemajuan Luar Bandar negeri Johor, Datuk Zahari Sarip berkata, tindakan eksport telur ke luar dari Johor atas permintaan seperti ke Singapura dan negeri-negeri lain turut menyumbang kepada kekurangan bekalan itu ketika ini.  "Sepatutnya sekiranya masalah ini berjaya ditangani seperti yang pernah dilakukan dahulu, ia boleh mengurangkan masalah bekalan telur."Johor tiada isu akibat kekurangan telur, kerana Johor pengeluar telur utama," katanya di sini.Bagaimanapun arahan untuk sekatan eksport telur ke luar negara atau negeri hanya boleh dibuat diperingkat kerajaan persekutuan  Beliau akan membawakan isu kekurangan bekalan telur di Johor dalam pertemuan bersama Menteri Pertanian dan Keterjaminan Makanan, Mohamad Sabu minggu hadapan.


500 Rela ditempatkan di sempadan negara, bantu PGA menjaga keselamatan

PUTRAJAYA, 15 Disember- Lebih 500 anggota Jabatan Sukarelawan Malaysia (Rela) akan ditempatkan bagi membantu Pasukan Gerakan Am (PGA) menjaga keselamatan di lima sempadan negara bermula tahun depan.Menteri Dalam Negeri, Datuk Seri Saifuddin Nasution Ismail berkata ia melibatkan pintu masuk di Sabah, Sarawak, Selangor, Kelantan dan Perlis."Perancangan masa hadapan Rela mahu diberikan tugasan yang jauh lebih kompleks, berat dan besar, itu tekad dan kesungguhan mereka. "Pada masa sama, Rela dari segi tugas hakiki...kesukarelawanan dan peranan membantu agensi keselamatan yang lain itu tetap terjaga," katanya.Beliau berkata demikian kepada pemberita selepas mengadakan lawatan rasmi di ibu pejabat Rela, di sini hari ini.

Jelas Saifuddin Nasution projek penempatan itu kini di peringkat rintis melibatkan 90 anggota Rela sejak November 2020.Sementara itu, 188,303 pegawai dan anggota Rela diaturgerakkan sejak 15 Oktober lalu hingga kini bagi penugasan di Pusat Pemindahan Sementara (PPS) dan rondaan di kawasan terkesan banjir di empat negeri.


Nanas MD2 Malaysia tembusi pasaran Jerman

JOHOR BAHRU, 15 Disember- Nilai eksport nanas sepanjang tahun ini hampir mencecah RM1 billion, melebihi nilai yang diraih pada tahun lalu, kira-kira RM600 juta. Sejak awal tahun ini, sebanyak 217 tan metrik nanas telah dikeluarkan.  EXCO Pertanian, Industri Asas Tani dan Kemajuan Luar Bandar negeri Johor, Datuk Zahari Sarip berkata pengeluaran dijangka mencecah 450 tan metrik dalam tempoh 5 tahun akan datang, bagi mengembangkan potensi eksport nanas, terutama ke Eropah.  Sebagai permulaan, sebanyak 18 tan bersamaan 12,000 biji nanas mula dieksport ke Jerman, bagi pasaran Eropah.  "Jerman minta kalau boleh sekurang-kurangnya 1,000 kontena seminggu. Kita faham kalau kumpul satu negara pun tak cukup. "Maksudnya, berapa banyak kita ada Jerman sanggup beli untuk pasaran Eropah. Sebab itu kita harap ia berjaya sebab buka pasaran luas di Eropah. Kita harap buka ruang perniagaan baharu kepada petani untuk tumpu nenas MD2 pasaran Eropah," kata Zahari selepas merasmikan pelepasan eksport pertama nanas MD2 ke Jerman di sini. Program anjuran Lembaga Perindustrian Nanas, LPNM menyaksikan Kulim (M) Berhad menjadi syarikat pengedar ke Jerman sebelum dipasarkan ke beberapa negara Eropah.  Sebelum ini, eksport nanas melibatkan pasaran China, Jepun, Qatar, Turkiye dan Korea Selatan.

(Datuk Zahari berkata nanas MD2 Malaysia tembusi pasaran Jerman)


PM beri penghormatan terakhir kepada Hong Piow

KUALA LUMPUR, 15 Disember- Perdana Menteri, Datuk Seri Anwar Ibrahim hadir memberikan penghormatan terakhir kepada Pengasas Public Bank Bhd, mendiang Tan Sri Teh Hong Piow di Pusat Peringatan Nirwana 2, di sini hari ini.Ketibaan beliau pada pukul 4.40 petang disambut Pengarah Urusan merangkap Ketua Pegawai Eksekutif Public Bank, Tan Sri Tay Ah Lek dan Pengasas Kumpulan Nirvana Asia, Tan Sri Kong Hon Kong.Anwar kemudiannya menandatangani buku takziah untuk mendiang Hong Piow.Dalam tulisannya, Perdana Menteri mengucapkan takziah dan menyifatkan mendiang sebagai seorang yang berpandangan jauh dan tidak pernah mengenal erti lelah dalam bidang yang diceburi.

(Datuk Seri Anwar Ibrahim hadir memberikan penghormatan terakhir kepada Pengasas Public Bank Bhd, mendiang Tan Sri Teh Hong Piow di Pusat Peringatan Nirwana 2)

Beliau seterusnya meluangkan masa selama 10 minit untuk memberi penghormatan terakhir kepada jenazah dan ahli keluarga mendiang.Hong Piow, 92, meninggal dunia pada pukul 10.20 pagi, Isnin lalu.Mendiang yang berpengalaman 72 tahun dalam industri perbankan dan kewangan mengasaskan Public Bank ketika berumur 35 tahun.


Hala tuju KDN: Perubahan polisi berasaskan data dianalisis

KUALA LUMPUR, 15 Disember- Sebarang cadangan perubahan polisi perlu berasaskan data yang dianalisis secara teliti.Menteri Dalam negeri, Datuk Seri Saifuddin Nasution Ismail berkata dengan itu, sebarang keputusan yang diambil adalah adil kepada semua pihak."Kebanyakan aktiviti bawah kementerian ini khususnya jabatan-jabatan melibatkan barisan hadapan yang berurusan dengan masyarakat, semuanya melibatkan data."Hal ini cuma kita perlu melakukan satu pemeriksaan dan analisis sebelum kita mengangkat menjadi syor penambahbaikan. Ini saya yakin saya boleh mulakan dalam tempoh 100 hari," kata Saifuddin Nasution kepada media di sini. Dalam pada itu, pihaknya sedia mendekati dan mendengar pandangan Badan Bukan Kerajaan (NGO), masyarakat sivil dan mana-mana individu yang sinonim memperjuangkan pelbagai isu berkaitan.

(Datuk Seri Saifuddin Nasution berkata sebarang cadangan perubahan polisi perlu berasaskan data yang dianalisis secara teliti)


JOHOR BAHRU, 15 Disember- Majlis Agama Islam Negeri Johor (MAINJ) memperuntukkan RM55 juta sebagai ganjaran saraan bulanan yang mula dikreditkan ke 17,000 akaun asnaf negeri itu, sebelum penghujung bulan ini.  Exco Hal Ehwal Agama Islam Johor, Mohd Fared Mohd Khalid berkata, ganjaran itu diberikan berikutan MAINJ menerima kutipan zakat RM345 juta tahun ini, lebihan RM15 juta berbanding tahun lalu. Bayaran akan dibuat mengikut kadar yang diterima asnaf setiap bulan. Tiada permohonan yang perlu dibuat asnaf kerana pembayarannya akan diauto kredit ke akaun penerima. "Zakat ini kena dibelanjakan pada tahun semasa. Kita tak boleh bawa duit ini ke tahun depan jadi kena habiskan tahun ini."Ini adalah kaedah kita bagaimana bayaran zakat kutipannya meningkat kita menyalurkan sebahagian daripadanya untuk saraan bulanan bagi bulan ketiga. Anggaplah macam ada bonus di situ," kata Mohd Fared selepas menghadiri perhimpunan bulanan MAINJ di Pusat Islam Johor di sini.

(Mohd Fared berkata MAINJ peruntukkan RM55 juta ganjaran saraan bulanan kepada 17,000 asnaf)


Gamelan Pahang khazanah warisan Diraja Pahang

PEKAN, 15 Disember- Set Gamelan Pahang berusia lebih dua abad merupakan salah satu khazanah warisan Diraja yang masih digunakan sehingga kini. Di sebalik alunan muzik gamelan yang syahdu tersingkap pelbagai sejarah menarik berkaitan kesenian, keunikan dan keistimewaannya.  Muzik gamelan buat pertama kali diperdengarkan di Tanah Melayu pada tahun 1811 semasa majlis perkahwinan antara anak Raja Riau dan Pahang.  Di samping itu, golongan wanita istana ketika itu turut berperanan bagi memastikan kesenian gamelan dihidupkan.

Pelbagai usaha dilakukan pihak Muzium Sultan Abu Bakar, Pekan, bagi menarik minat masyarakat kini, terus mendengar alunannya agar kesenian tersebut tidak hanyut ditelan zaman. Pengarah Perbadanan Muzium Negeri Pahang Datuk Ahmad Farid Abdul Jalal berkata kepada pemberita, "kita dah berjaya rakamkan semua lagu-lagu klasik dalam bentuk piring hitam dan ada juga yang telah dibuat dalam muzik gamelan."

Set Gamelan Pahang terdiri daripada gong, gambang, Saron, Demong, gendang, kenong dan keromong disimpan di Muzium Sultan Abu Bakar Pekan, Pahang.  Menurut pemain Saron, Mohd Johari Mohd Tahir pengalaman lebih 15 tahun bermain alat itu punya kenangan manis apabila; "sewaktu mula-mula bermain Saron Almarhum Sultan Haji Ahmad Shah pernah menegur saya pada ketika itu."Bagi pemain Gong yang juga merupakan ahli pasukan gamelan Muzium Negeri Pahang, Addiel Azharnuddin berkata, "mula-mula saya bekerja di sini, saya terus bermain gamelan. Untuk pengalaman memang kerap bermain untuk istana." Selain dimainkan dalam majlis keraian dan istiadat istana, alunan muzik Gamelan Pahang turut dimainkan di majlis-majlis rasmi. Perkara itu turut dipersetujui Ketua Pasukan Gamelan Muzium Negeri Pahang, Muhammad Zahari, "akhir-akhir ini gamelan dimainkan dalam pelbagai majlis. Sebagai contoh, kami pernah memainkan gamelan pada majlis konvokesyen, adat-istiadat istana, majlis kerajaan dan sebagainya.Alunan muzik gamelan melayu ini, mempunyai keunikan dan keistimewaannya tersendiri yang mampu menonjolkan identiti malaysia di mata dunia.


Keputusan kerajaan tidak naik tarif elektrik disambut baik pengguna

SEREMBAN, 15 Disember- Keputusan kerajaan tidak menaikkan tarif elektrik bagi pengguna domestik, Industri Kecil dan Sederhana (IKS), syarikat berasaskan pertanian serta pengeluar makanan disambut baik pengusaha.Rata-rata pengusaha ditemui lega dengan pengumuman dibuat Perdana Menteri, Datuk Seri Anwar Ibrahim.Pengusaha palet, Mohd Zaid Salleh melihat ia peluang untuk mengembangkan sektor ekonomi dengan tidak menaikkan harga."Alhamdulilah, berita terbabit memberikan semangat untuk kami pergi lebih jauh. Dengan ekonomi hari ini, ia sedikit sebanyak membantu kami," katanya ketika ditemui pemberita, di sini.Sementara itu, pengusaha makanan, Hazli Irmawani Hanapi berkata pengumuman itu memberikan kelebihan sebagai pengusaha.

(Pengusaha palet, Mohd Zaid Salleh melihat ia peluang untuk mengembangkan sektor ekonomi dengan tidak menaikkan harga)

"Terima kasih Perdana Menteri. Pengumuman diberikan itu memberikan banyak kelebihan kepada kami sebagai pengusaha makanan," katanya.


Rangkuman banjir di empat negeri

KUALA LUMPUR, 15 Disember- Hanya sebuah Pusat Pemindahan Sementara (PPS) yang masih dibuka di Pahang.  Ia susulan penutupan PPS Sekolah Kebangsaan (SK) Kerayong, Bera, pada pukul 1.00 tengah hari tadi setelah banjir di kawasan terbabit didapati surut sepenuhnya. Kesemua sembilan penduduk daripada tiga buah keluarga terjejas banjir yang ditempatkan di PPS berkenaan telah dibenarkan kembali ke kediaman masing-masing.  Menurut Portal InfoBencana Jabatan Kebajikan Masyarakat (JKM), setakat pukul 4.00 petang tadi, PPS SK Sinar Mutiara, Sungai Miang, Pekan, masih dibuka bagi menempatkan 142 orang daripada 36 keluarga. Di Perak, jumlah penduduk terjejas banjir kekal 104 penduduk daripada 25 keluarga. Sekretariat Jawatankuasa Pengurusan Bencana Negeri (JPBN) menerusi kenyataan memaklumkan, tiga PPS masih dibuka melibatkan tiga daerah berbeza.  PPS Dewan Sekolah Menengah Abdul Rahman Talib di daerah Hilir Perak menempatkan 70 penduduk daripada 16 keluarga.  Di Manjung, 28 penduduk daripada tujuh keluarga dipindahkan ke PPS Sekolah Agama Rakyat Padang Serai.  Manakala enam penduduk daripada dua keluarga dipindahkan ke PPS Dewan Orang Ramai Kampung Tersusun Teluk Memali di daerah Perak Tengah.Di Terengganu, 37 penduduk daripada 11 keluarga terjejas banjir yang berada di PPS Kampung Kemat Hulu Terengganu telah dibenarkan pulang setakat pukul 2.00 petang tadi.  Seramai 37 penduduk terjejas banjir membabitkan 10 keluarga kembali berlindung di PPS SK Atas Tol Kuala Terengganu.

Sementara di Kelantan, jumlah penduduk terjejas banjir kekal 2,019 orang yang berlindung di tujuh PPS di Pasir Mas.Menurut infobencana JKM, PPS SK Tok Deh mencatatkan jumlah paling ramai penduduk terjejas iaitu 712 orang daripada 226 keluarga.PPS terlibat ialah SK Gual Periok, menempatkan 544 individu berlindung daripada 149 keluarga.  Lima lagi PPS yang beroperasi ialah SK Sri Kiambang (234) SK Kubang Kual (256), PPS Putat Tujoh (157), Masjid Mukim Padang Licin (69) dan SK Kedai Tanjong 47 orang. Sungai Golok di Rantau Panjang merekodkan bacaan melebihi paras amaran iaitu 8.88 meter manakala Sungai Golok di Kuala Jambu Tumpat 2.05 meter melebihi paras waspada. Menurut Sekretariat JPBN Kelantan, cuaca semasa beberapa daerah dalam keadaan mendung dan baik.


Remaja lelaki maut terjun dari bangunan hospital

(Hospital Sultan Haji Ahmad Shah Temerloh/Pahang Media)

TEMERLOH, 15 Disember- Seorang remaja lelaki yang sedang dirawat di Hospital Sultan Haji Ahmad Shah Temerloh, Pahang ditemukan maut selepas dipercayai terjatuh daripada bangunan hospital berkenaan. Berdasarkan siasatan awal, remaja berusia 19 tahun itu bertindak terjun daripada tingkat tujuh bangunan, kira-kira pukul 1.00 tengah hari semalam. Ketua Polis Daerah Temerloh, Asisten Komisioner Mohd Azhar Mohd Yusof berkata, tiada sebarang unsur jenayah ditemukan. Berdasarkan laporan doktor, pesakit dirawat kerana mengalami demam panas dan juga jangkitan kuman pada otak.  Pihak polis telah membuka kertas siasatan dan kes dikategorikan sebagai mati mengejut.  Mayat mangsa di hantar ke unit forensik untuk saringan COVID-19 dan bedah siasat.Bagaimanapun, Mohd Azhar mengingatkan masyarakat supaya tidak membuat sebarang spekulasi berkenaan kejadian itu.Sekiranya mempunyai sebarang maklumat boleh disalurkan kepada pihak polis dan balai berdekatan.


Tiada akta khusus, sukarkan Melaka pantau Airbnb

MELAKA, 15 Disember- Ketiadaan akta khusus melibatkan pengendalian Airbnb menyukarkan Melaka memantau pelbagai isu berkaitan perkhidmatan tersebut terutama membabitkan aspek keselamatan pelanggan. Exco Pelancongan, Warisan dan Kebudayaan negeri Datuk Muhammad Jailani Khamis berkata sebagai negeri berteraskan pelancongan, beliau berharap Kementerian Pelancongan, Seni dan Budaya memandang serius isu pendaftaran Airbnb kerana tiada akta khusus mewajibkan pengendali perkhidmatan itu berdaftar dengan pihak berkuasa.Beliau menyatakan perkara itu dalam persidangan DUN Melaka. Terdahulu beliau menjawab soalan dikemukakan Ahli Dewan Undangan Negeri (ADUN) Sungai Udang, Dr Mohd Aleef Yusof yang ingin tahu mengenai usaha memastikan hotel di Melaka yang ditutup kembali beroperasi agar tidak merencatkan pemandangan di kawasan tumpuan pelancongan.Ketika menjawab soalan itu, beliau berkata antara usaha yang boleh dilakukan adalah kerajaan Persekutuan memudahkan pengambilan tenaga kerja terutama dari luar menerusi program latihan praktikal.


Status ibadah haji, bakal jemaah dinasihat tunggu pengumuman rasmi TH

KUALA LUMPUR, 15 Disember- Bakal jemaah haji Malaysia dinasihatkan untuk menunggu pengumuman rasmi status ibadah haji tahun hadapan daripada pihak Tabung Haji (TH) menerusi platform-platform komunikasi rasminya.  Pengarah Eksekutif Haji, Datuk Seri Syed Saleh Syed Abdul Rahman dalam kenyataan memaklumkan, perkara itu akan dimaklumkan sebaik sahaja jumlah kuota, kriteria pemilihan dan kaedah pelaksanaan untuk musim haji diputuskan oleh Kerajaan Arab Saudi.   "Setelah tarikh pengeluaran surat tawaran haji diumumkan, bakal haji Malaysia boleh melayari www.thijari.com.my atau memuat naik aplikasi ThiJARI bagi menyemak dan menjawab tawaran haji yang telah dikeluarkan," menurut kenyataan itu. Syed Saleh turut menasihatkan orang ramai agar untuk tidak mudah percaya dengan berita yang tular di media sosial tentang tarikh pengeluaran surat tawaran haji, rayuan haji, syarat kelayakan bakal haji dan juga kriteria pemeriksaan kesihatan.  "Berita tidak sahih tersebut telah menimbulkan keresahan dalam kalangan masyarakat dan TH menerima banyak pertanyaan berkenaannya," katanya. Buat masa ini, TH sedang menganjurkan kursus asas haji selama 13 minggu terbuka untuk semua umat Islam bermula 25 November sehingga 17 Februari 2023.


KKD bincang penurunan harga perkhidmatan telekomunikasi

KUALA LUMPUR, 15 Disember- Kementerian Komunikasi dan Digital (KKD) sedang mengadakan perbincangan dengan syarikat telco bagi menurunkan harga perkhidmatan telekomunikasi di negara ini.Menterinya, Fahmi Fadzil telah meminta Suruhanjaya Komunikasi dan Multimedia Malaysia (SKMM) serta syarikat telco melakukan kajian bagi memenuhi aspirasi rakyat yang inginkan perkhidmatan telekomunikasi lebih murah.Beliau juga sedang meneliti langkah terbaik yang boleh dilakukan bagi meningkatkan mutu perkhidmatan serta mengatasi isu capaian rangkaian 4G dan 5G yang dihadapi di sesetengah kawasan di negara ini.Fahmi, dalam pada itu, mengingatkan penghasil kandungan di pelbagai platform sosial media supaya menghormati undang-undang negara ini ketika berkarya.


Syarikat Malaysia raih potensi jualan RM276 juta

KUALA LUMPUR, 15 Disember- Sejumlah RM276 juta potensi jualan berjaya diraih syarikat tempatan yang menyertai Aeromart Toulouse 2022 di Perancis.Perbadanan Pembangunan Perdagangan Luar Malaysia (MATRADE) memaklumkan, urusniaga melibatkan pembeli global antaranya dari Perancis; Amerika Syarikat; United Kingdom; Kanada dan Sepanyol.Aeromart Toulouse 2022 berlangsung dari 29 November hingga 1 Disember lepas, pelbagai produk dipamerkan dan menarik minat pembeli antaranya komponen sayap komposit serta aerostruktur logam.Penyertaan negara, membantu mempromosikan keupayaan tempatan dalam sektor pembuatan dan perkhidmatan aeroangkasa sejajar permintaan yang meningkat untuk penerbangan komersial dan pengeluaran pesawat.


Peruntukan RM12 juta sedia pam bergerak atasi banjir termenung

PASIR MAS, 15 Disember- Timbalan Perdana Menteri Datuk Seri Dr Ahmad Zahid Hamidi mengumumkan peruntukan RM12 juta bagi menyediakan enam unit pam bergerak berkuasa tinggi bagi mengatasi banjir termenung di Pasir Mas, Kelantan. Peruntukan segera itu merupakan langkah jangka pendek menangani banjir termenung khususnya di Rantau Panjang.Enam pam tersebut dengan kos RM2 juta bagi setiap unit akan digunakan untuk mengalirkan air banjir ke Sungai Golok.Beliau berkata demikian semasa menghadiri Taklimat Persiapan dan Situasi Semasa Banjir Pasir Mas di Pejabat Tanah dan Jajahan Pasir Mas, yang turut dihadiri Menteri Besar Kelantan Datuk Ahmad Yakob.Turut hadir pada majlis tersebut Timbalan Menteri di Jabatan Perdana Menteri Datuk Wilson Ugak Kumbong.

(Ahmad Zahid pada Taklimat Persiapan dan Situasi Semasa Banjir Pasir Mas)


Dua PPS di Johor ditutup

JOHOR, 15 Disember- Dua buah pusat pemindahan sementara (PPS) banjir di Kota Tinggi, Johor ditutup pukul 1.00 tengah hari tadi.  Jumlah penduduk terjejas berkurang kepada 88 orang daripada 23 keluarga yang masih ditempatkan di empat PPS di Segamat dan Mersing. Menurut maklumat Jawatankuasa Pengurusan Bencana Negeri, seramai 34 penduduk terjejas ditempatkan di PPS Balairaya Kampung Batu Badak, Segamat, sejak mula dibuka 11 Disember lalu.

Sementara PPS Balairaya Kampung Kuala Paya, 27 orang penduduk dan PPS Dewan Komuniti Tasek, 11 penduduk terjejas. Jumlah penduduk terjejas di PPS Sekolah Agama Pangkalan Batu, Mersing turun kepada 16 orang daripada tiga keluarga.


Pesta buih berjaya digagalkan - JAINJ

JOHOR BAHRU, 15 Disember- Pesta buih yang dilapor akan berlangsung esok di sebuah hotel mewah di Johor Bharu berjaya digagalkan Jabatan Agama Islam Negeri Johor (JAINJ). Exco Hal Ehwal Agama Islam Johor, Mohd Fared Mohd Khalid berkata, pihaknya menerima aduan berhubung pesta itu daripada orang awam, susulan mesej yang tersebar menerusi aplikasi WhatsApp. Mohd Fared berkata pihaknya sudah menghubungi penganjur dan hotel terbabit bagi menghalang pesta buih berkenaan."Tindakan membatalkan program itu dibuat serta merta kerana ia melibatkan pergaulan bebas dan tidak sopan antara orang Islam."Saya percaya rakyat Johor termasuk orang bukan Islam pun melihat pergaulan bebas sebagai perbuatan tidak baik, bukan agama Islam semata-mata, ini adalah soal budi bahasa dan adat resam Johor sendiri," katanya kepada pemberita selepas perhimpunan bulanan Majlis Agama Islam Negeri Johor (MAINJ) di Pusat Islam Johor, di sini.Berikutan itu, Mohd Fared memaklumkan pihaknya akan memperkasakan undang-undang dan penguatkuasaan termasuk memberi jaminan keselamatan kepada kakitangan MAINJ yang bertugas dalam mencegah aktiviti maksiat di Johor.


Sektor agrikomoditi, sumbang RM61.3 bilion kepada KDNK

(Majlis Konvokesyen Institut Perladangan dan Komoditi Malaysia (IMPAC) ke-8 di Putrajaya/FB Fadillah Yusof)

PUTRAJAYA, 15 Disember- Sektor agrikomoditi menyumbang RM61.3 bilion kepada Keluaran Dalam Negara Kasar (KDNK) sehingga suku ketiga tahun ini, dengan jumlah eksport bernilai RM160.6 bilion.Timbalan Perdana Menteri, Datuk Seri Fadillah Yusof berkata, angka tersebut bagaimanapun berkurangan berbanding sumbangan KDNK sebanyak RM61.98 bilion bagi tempoh sama tahun lalu, dengan jumlah eksport sehingga Oktober 2021 adalah RM209.5 bilion.

(Timbalan Perdana Menteri, Datuk Seri Fadillah Yusof)

"Minggu ini saya akan selesaikan taklimat-taklimat daripada semua agensi. Kemudian bila dengan pemain industri kita hendak melihat keseluruhan rantaian kita termasuklah yang eksport dan juga bekalan, salah satu cabarannya ialah dari segi apa yang saya katakan tadi iaitu kita bergantung banyak dengan pekerja-pekerja asing dan bila pekerja-pekerja asing kurang maknanya akan terkesan juga hasilnya."Jadi buat masa ini, terlalu awal untuk saya mengatakan komen berhubung kait dengan apakah kesan puncanya tanpa terlebih dahulu berbincang dengan pihak industri dan sebagainya", katanya.Beliau ditemui pada Majlis Konvokesyen Institut Perladangan dan Komoditi Malaysia (IMPAC) Ke-8 di Putrajaya.Dalam ucapannya, beliau turut memaklumkan, jumlah eksport bagi sektor merangkumi komoditi perladangan seperti sawit, getah, perkayuan, koko, lada, kenaf dan tembakau pula sebanyak RM160.6 bilionSektor tersebut berjaya menyediakan peluang pekerjaan kepada hampir satu juta rakyat tempatan khususnya di segmen huluan.


KUALA KANGSAR, 15 Disember- Jabatan Alam Sekitar (JAS) Perak menyerbu sebuah kilang yang dikesan menjalankan kegiatan peleburan logam secara haram di sebuah ladang kelapa sawit berhampiran Kampung Tasek Perkasa dan Kampung Bekor di Kuala Kangsar, semalam.  Pengerusi Jawatankuasa Sains, Alam Sekitar dan Teknologi Hijau negeri, Teh Kok Lim memberitahu, siasatan awal JAS mendapati kilang berkenaan dipercayai menjalankan kegiatan peleburan logam dengan menggunakan buangan terjadual SW110 (elektrik dan elektrikal) sebagai satu daripada bahan mentah.  Premis yang beroperasi sejak empat bulan lepas, didapati tiada dalam senarai lesen sah untuk beroperasi.  "Apabila kita memasuki kawasan ini kita dapati operasi, orang yang menguruskan kilang ini sudah tidak ada, jadi yang ada kita tinggal bukti. Memang dapur dia masih ada, bahan mentah dan fasiliti ini semua ada, jadi kerja seterusnya kita akan memastikan pejabat tanah dan pihak polis memantau kawasan ni sehingga tindakan selanjutnya diambil," kata Teh dalam sidang media selepas Op Bersepadu Kilang Haram di sini.  Sementara itu, Pengarah JAS Perak Rosli Zul berkata sampel daripada timbunan sisa peleburan akan dihantar ke Jabatan Kimia bagi mengenal pasti bahan buangan itu sebelum tindakan lanjut diambil.

(Teh Kok Lim berkata Kilang proses peleburan logam haram diserbu)


Bot nelayan 'tarik tepi' ditahan di Langkawi

(Bot nelayan tempatan kelas B ditahan melakukan aktiviti 'tarik tepi')

LANGKAWI, 15 Disember- Sebuah bot nelayan tempatan ditahan oleh Agensi Penguatkuasaan Maritim Malaysia (Maritim Malaysia) Negeri Kedah dan Perlis di kedudukan kira-kira tiga batu nautika barat Tanjung Belua di sini, semalam.Pengarahnya, Romli Mustafa berkata, penahanan itu dibuat kira-kira pukul 1.55 tengah hari ketika bot ronda Maritim Negeri Kedah dan Perlis sedang melakukan operasi Op Aman di perairan tersebut.Bot pukat tunda berkenaan ditahan bersama seorang tekong dan empat kru yang kesemuanya warga tempatan berusia lingkungan antara 19 hingga 56 tahun.Romli berkata kesemua suspek ditahan di zon larangan perikanan ketika sedang leka melakukan aktiviti menunda (tarik tepi). Siasatan awal menjumpai hasil laut seberat 600 kilogram di dalam bot berkenaan.Kes disiasat di bawah Akta Perikanan 1985 kerana menjalankan aktiviti memukat di zon larangan iaitu di bawah lima batu nautika dari pantai.Ujar beliau, kegiatan 'tarik tepi' sukar dikesan kerana kumpulan berkenaan tidak meninggalkan jejak dan kebiasaannya aktiviti tersebut dilakukan ketika bot ingin melepasi jarak lima batu nautika daripada pantai. "Aktiviti menangkap hasil laut kurang lima batu nautika daripada pantai boleh menjejaskan keseimbangan ekosistem serta mata pencarian nelayan tradisional yang bergantung hidup di kawasan tersebut," katanya di sini.

(Maritim Malaysia tahan seorang tekong dan empat kru warga tempatan berusialingkungan 19 hingga 56 tahun)


KANGAR, 15 Disember- Pusat GIATMARA terus komited melahirkan modal insan berilmu dan berinovasi bagi menambah tenaga mahir tempatan berkemahiran tinggi.Usaha ini dilaksanakn menerusi 11 kursus disediakan GiatMARA seluruh Perlis yang boleh dipilih oleh para pelatih dengan tempoh latihan antara tiga bulan hingga dua tahun.Menurut Pengarah GiatMARA Negeri, Harun Radzi, tiga pusat GIATMARA iaitu di Kangar, Padang Besar dan Arau telah berjaya melatih seramai 8,064 pelatih sejak dibuka mulai tahun 1987."Antara kursus ditawarkan ialah masakan dan pramusaji, terapi kecantikan dan solekan, baik pulih telefon pintar, pendawaian elektrik dan teknologi automotif."Bagi pengambilan baharu Januari 2023, seramai 200 pelatih baharu dijangka memulakan latihan di ketiga-tiga GIATMARA seluruh Perlis," kata Harun kepada media dalam Program Hari Terbuka GIATMARA Kangar yang berlangsung selama dua hari bermula semalam.GIATMARA merupakan institusi latihan kemahiran bersifat mesra komuniti dalam memenuhi tanggungjawab sosial, memberikan kemahiran yang menjamin kehidupan dan terus bersaing secara agresif dan proaktif bagi melahirkan graduan kompetitif dalam dunia globalisasi hari ini.

(200 pelatih baharu sertai GIATMARA Perlis tahun depan)


Banjir: Penduduk terjejas di Perak, 104 orang

IPOH, 15 Disember- Jumlah penduduk terjejas di negeri Perak adalah seramai 104 penduduk daripada 25 keluarga, setakat 10.00 pagi ini.Sekretariat Jawatankuasa Pengurusan Bencana Negeri menerusi kenyataan memaklumkan, tiga pusat pemindahan sementara (PPS) masih beroperasi melibatkan tiga daerah.PPS Dewan Sekolah Menengah Abdul Rahman Talib di daerah Hilir Perak menempatkan 70 penduduk.

Manakala di Manjung, 28 penduduk dipindahkan ke PPS Sekolah Agama Rakyat Padang Serai.  Sementara enam penduduk daripada dua keluarga dipindahkan ke PPS Dewan Orang Ramai Kampung Tersusun Teluk Memali di daerah Perak Tengah.

(Jumlah penduduk terjejas di negeri Perak adalah seramai 104 penduduk)


Pesakit maut jatuh dari tingkat tujuh bangunan hospital

TEMERLOH, 15 Disember- Seorang lelaki ditemukan meninggal dunia selepas terjun dari tingkat tujuh bangunan Hospital Sultan Haji Ahmad Shah (HoSHAH) di sini, tengah malam tadi.Ketua Polis Daerah Temerloh, Asisten Komisioner Mohd Azhar Mohd Yusoff berkata, pihaknya menerima aduan mengenai kejadian itu pada pukul 12.10 tengah malam."Polis menerima satu panggilan telefon menyatakan seorang pesaki berusia 19 tahun telah terjun dari tingkat tujuh bangunan berkenaan."Berdasarkan laporan doktor, mangsa menerima rawatan kerana demam panas dan jangkitan kuman di otaknya," katanya dalam kenyataan hari ini.Menurut Mohd Azhar, siasatan telah dijalankan dan tiada unsur jenayah ditemukan dalam kejadian tersebut.Mayat mangsa dibawa ke Unit Forensik HoSHAS untuk bedah siasat."Kes diklasifikasikan sebagai mati mengejut."Orang ramai diingatkan tidak membuat sebarang spekulasi mengenai kejadian ini dan sekiranya mempunyai sebarang maklumat boleh disalurkan kepada pihak polis di mana-mana balai berdekatan," katanya.


Pindah jika lihat trend paras air meningkat - Bomba Terengganu

HULU, TERENGGANU, 15 Disember- Penduduk yang tinggal di kawasan berisiko banjir di Terengganu digesa untuk segera berpindah sekiranya trend paras air terus meningkat.  Pengarah Jabatan Bomba dan Penyelamat Terengganu, Md Hilman Abd Rashid berkata berdasarkan cuaca semasa masyarakat di kawasan rendah juga perlu bersiap sedia untuk menghadapi sebarang kemungkinan dinaiki air.Ujarnya, tindakan berpindah disaat akhir boleh mengundang kepada pelbagai risiko seperti terperangkap jika berlaku kenaikan paras air yang mendadak.  "Penduduk telah diberi taklimat supaya berpindah awal dan mengelakkan diri serta keluarga daripada kejadian yang tidak diingini daripada berlaku."Insya-Allah, saya rasa penduduk faham dan segera berpindah jika melihat paras air meningkat, tanpa tunggu arahan pihak berkuasa," katanya ketika meninjau pusat pemindahan sementara (PPS) di Kampung Kemat di sini. Beliau turut mengingatkan penduduk agar sentiasa patuh dengan arahan yang dikeluarkan oleh pihak berkuasa.


457 Saman dikeluarkan dalam Operasi Bersepadu JPJ, agensi

SHAH ALAM, 15 Disember- Kementerian Pengangkutan Malaysia melalui Jabatan Pengangkutan Jalan, JPJ menjalankan Operasi Bersepadu melibatkan lapan agensi kerajaan di Plaza Tol Awan Besar, Selangor menghala ke Bukit Jalil malam tadi.Sebanyak 792 kenderaan telah diperiksa dan 457 notis kesalahan telah dikeluarkan atas pelbagai kesalahan.Jelas Pengarah Kanan Penguatkuasa JPJ, Datuk Lokman Jamaan sebanyak 31 peratus kenderaan yang diperiksa didapati melakukan lebih daripada satu kesalahan.

(Pengarah Kanan Penguatkuasa JPJ, Datuk Lokman Jamaan)

"Antara kesalahan-kesalahan yang amat serius adalah tidak mempunyai cukai jalan dan seterusnya tidak ada insuran yang mana akan membahayakan kedua-dua pihak pemilik kenderaan dan juga pengguna jalan raya", katanya.Turut disita tiga buah lori dan enam motorsikal.Hadir sama dalam operasi berkenaan Timbalan Ketua Setiausaha (Pengurusan), Kementerian Pengangkutan, Datuk Razali Mohamad.


2,517 penduduk terjejas banjir, tiga sungai catat paras bahaya

KUALA LUMPUR, 15 Disember- Jumlah penduduk terjejas banjir di lima negeri iaitu Kelantan, Johor, Pahang, Terengganu dan Perak kekal seramai 2,517 orang di 20 pusat pemindahan sementara (PPS), setakat pukul 7.00 pagi tadi.Agensi Pengurusan Bencana Negara (NADMA) dalam kenyataan memaklumkan, jumlah berkenaan kekal sejak pukul 4.00 pagi tadi dengan pecahan penduduk terjejas seramai 2,019 orang di Kelantan, Johor (182), Pahang (151), Terengganu (61) dan Perak mencatatkan 104 orang.Kelantan merekodkan penduduk terjejas di daerah Pasir Mas iaitu di PPS Sekolah Kebangsaan (SK) Tok Deh yang menempatkan 712 orang, PPS SK Gual Periok (544), PPS SK Kubang Gual (256), PPS SK Sri Kiambang (234), PPS Putat Tujoh (157), PPS Masjid Mukim Padang Licin (69) dan PPS SK Kedai Tanjung menempatkan 47 orang.Sementara itu, menurut Jabatan Pengairan dan Saliran (JPS), stesen Rantau Panjang di Pasir Mas merekodkan paras air tahap bahaya, manakala stesen Kampung Jambu di Tumpat (Kuala Jambu) mencatatkan paras amaran, setakat pukul 8.00 pagi tadi.Johor pula mencatatkan 34 orang di PPS Balairaya Kampung Batu Badak, PPS Balairaya Kampung Kuala Paya (27) dan PPS Dewan Komuniti Kampung Tasek (11) bagi daerah Segamat, manakala PPS Dewan Muafakat Bandar Penawar (62) dan PPS Dewan Kampung Baru Sungai Mas (26) di Kota Tinggi serta PPS Sekolah Agama Pengkalan Batu menempatkan 34 orang bagi daerah Mersing."Tiga stesen mencatatkan paras air tahap amaran iaitu Sungai Muar di Buloh Kasap dan Kampung Awat di Segamat serta Sungai Tangkak di Kampung Seri Makmur," menurut kenyataan JPS.

NADMA memaklumkan, dua PPS dibuka di Pahang iaitu PPS SK Sinar Mutiara di Pekan yang menempakan 142 orang dan PPS SK Kerayong di Bera menempatkan sembilan orang."Stesen Sungai Keratong, Rompin (Jalan Kota) merekodkan paras air bahaya, manakala Sungai Belat, Kuantan (Sri Damai), Sungai Luit, Maran (Kampung Subuh) dan Sungai Pahang, Pekan (Paloh Inai) merekodkan paras air tahap amaran," jelas JPS.Sementara itu, Terengganu merekodkan 35 orang di PPS Balai Raya Kampung Kemat dan 26 lagi di PPS Balai Raya Kampung Tapah membabitkan penduduk di Hulu Terengganu.JPS pula memaklumkan stesen Sungai Berang di Hulu Terengganu (Kampung Menerong) mencatatkan paras air tahap bahaya, manakala Sungai Tumpat di Kemaman (Kampung Baru Kemasik) pada tahap amaran.Dalam pada itu, jumlah penduduk terjejas banjir di Perak juga kekal di PPS Sekolah Menengan Kebangsaan Abdul Rahman Talib di Hilir Perak menempatkan 70 orang, PPS SAR Padang Sera, Manjung (28) dan PPS Dewan Orang Ramai Kampung Tersusun Teluk Memali, Perak Tengah merekodkan dua orang.JPS juga memaklumkan stesen Long Teru di Miri, Sarawak dan Sungai Muar di Jempol (Pekan Rompin) mencatatkan paras air tahap amaran.


Chester Voo tamat perkhidmatan di CAAM hujung tahun ini

KUALA LUMPUR, 15 Disember - Ketua Pegawai Eksekutif Pihak Berkuasa Penerbangan Awam Malaysia (CAAM) Datuk Kapten Chester Voo bakal menamatkan perkhidmatannya pada 31 Disember ini.Pengerusi CAAM Tan Sri Mohd Khairul Adib Abdul Rahman berkata Voo telah meluahkan hasratnya untuk memendekkan tempoh perkhidmatan pada Oktober lepas, namun pihak CAAM memohon penangguhan bagi membolehkan proses peralihan dan penyerahan tugas kepada pengganti jawatan berkenaan dapat dilaksanakan."Penangguhan ini bagi membolehkan CAAM melaksanakan proses peralihan dan penyerahan tugas kepada pengganti jawatan berkenaan."Perkara ini telah dipersetujui dan beliau serta pihak pengurusan CAAM telah menyediakan pelan strategik 2023 yang lengkap buat CAAM bagi memastikan proses kesinambungan yang positif."Kapten Chester telah mengemukakan surat peletakan jawatannya dan telah diterima oleh Menteri Pengangkutan, Loke Siew Fook, di mana hari terakhir perkhidmatan beliau adalah pada 31 Disember 2022," katanya dalam satu kenyataan pada Rabu.

Sehubungan itu, Mohd Khairul berkata CAAM akan meneruskan momentum yang telah membantu beberapa kejayaan dikecapi pihak berkuasa itu di bawah kepimpinan Voo termasuk mengembalikan semula status Kategori 1 bagi Penarafan Keselamatan Penerbangan Antarabangsa (IASA) oleh Federal Aviation Administration (FAA) Amerika Syarikat.Menurut kenyataan itu lagi, CAAM yakin dan positif dengan transformasi yang dilaksanakan oleh organisasi itu dalam tempoh dua tahun setengah yang lalu."Beliau telah membawa CAAM ke landasan yang betul untuk melaksanakan peranan utamanya dalam mengawasi dan mempromosikan aspek keselamatan industri penerbangan negara serta menyediakan perkhidmatan navigasi udara bertaraf antarabangsa," katanya lagi.Menurutnya, CAAM turut mengucapkan setinggi-tinggi penghargaan kepada Voo atas dedikasi, kesungguhan, kerja keras dan sumbangan besar yang telah beliau lakukan sepanjang berkhidmat.


Banjir: Trend menurun di Pahang dan Perak, T'ganu buka semula PPS


Dasar baik diteruskan, jaminan Menteri Pendidikan Tinggi

(Bekas Menteri Pengajian Tinggi, Datuk Seri Dr Noraini Ahmad (kanan) menyerahkan buku nota serah tugas kepada Menteri Pengajian Tinggi, Datuk Seri Mohamed Khaled Nordin pada Majlis Apresiasi dan Serah Tugas Menteri Pendidikan Tinggi, hari ini/Foto BERNAMA)

SEPANG, 14 Disember- Penggantian menteri tidak bermakna dasar dan polisi sedia ada turut bertukar.Menteri Pendidikan Tinggi, Datuk Seri Mohamed Khaled Nordin menegaskan dasar-dasar baik yang telah direncanakan oleh pentadbiran terdahulu akan diteruskan."Apa saja dasar dan program yang baik sebelum ini sewaktu Menteri Pengajian Tinggi, Datuk Seri Dr Noraini Ahmad akan kita terus laksanakan. jadi ini jaminan saya," katanya.Beliau bercakap pada Majlis Apresiasi dan Serah Terima Tugas Menteri Pendidikan Tinggi, di sini hari ini.Mohamed Khaled berkata program seperti Bakul Makanan Siswa dan memberi peluang kepada wakil pertama dalam sesebuah keluarga miskin untuk masuk ke universiti perlu dipertimbangkan agar dapat terus dilaksanakan.

(Datuk Seri Mohamed Khaled Nordin/Foto BERNAMA)


Insiden Sotong Ride: KPKT syor tindakan tegas terhadap penganjur

PUTRAJAYA, 14 Disember- Kementerian Pembangunan Kerajaan Tempatan (KPKT) mengesyorkan penganjur tapak pesta ria di Eco Grandeur Puncak Alam, Kuala Selangor dikenakan tindakan tegas kerana beroperasi tanpa lesen sehingga mengakibatkan kecederaan kepada tiga pengunjung, Isnin lalu.Menterinya, Nga Kor Ming berkata perkara tersebut telah dimaklumkan kepada pihak berkuasa tempatan (PBT) kawasan itu agar tindakan diambil mengikut Enakmen Hiburan Negeri. "Fun fair tersebut memang tidak mendapat sebarang kebenaran...ini mengikut undang-undang yang dibekalkan maka kita serahkan pada pihak berkuasa."Dan saya harap tidak ada lagi pihak yang cuba mengambil risiko tersebut menganjurkan 'fun fair' yang boleh membahayakan keselamatan orang awam," katanya dalam sidang media selepas menghadiri taklimat kesiapsiagaan Jabatan Bomba dan Penyelamat Malaysia (JBPM) menghadapi MTL di ibu pejabat JBPM, di sini hari ini.

Isnin lalu, tiga mangsa melibatkan dua wanita dan seorang kanak-kanak cedera selepas terjatuh daripada satu permainan di tapak pesta ria berkenaan.Ketiga-tiga mereka terjatuh dari permainan 'Sotong Ride' ketika sedang bergerak dan salah seorang daripada mangsa mengalami cedera parah. Kesemua mangsa telah dibawa ke Hospital Shah Alam untuk mendapatkan rawatan lanjut.


Universiti awam akan diperkasa, bilangannya tidak ditambah - Khaled

SEPANG, 14 Disember- Universiti awam baharu tidak akan ditambah.Menteri Pendidikan Tinggi, Datuk Seri Mohamed Khaled Nordin berkata 20 universiti awam sedia ada, mencukupi.Bagaimanapun tidak menghalang penubuhan universiti swasta baharu dalam negara ini."Kita tidak akan menambah universiti awam tetapi akan memberi tumpuan kepada usaha mengukuhkan kepimpinan universiti dan memastikan universiti bergerak mengikut landasan yang betul, memenuhi misi dan juga visi," kata Mohamed Khaled.

Beliau ditemui selepas Majlis Apresiasi Dan Serah Tugas Kementerian Pengajian Tinggi, di sini hari ini.Menurut Khaled, politeknik dan kolej komuniti juga perlu diberi tumpuan supaya bergerak seiring dengan institusi sedia ada.Pada majlis itu beliau turut menerima nota serah tugas oleh Bekas Menteri Pengajian Tinggi, Datuk Seri Dr Noraini Ahmad.


PPS di 2 daerah di Pahang masih aktif

KUANTAN, 14 Disember- Pusat pemindahan sementara (PPS) di SMK Seri Semantan, Temerloh Pahang ditutup sepenuhnya apabila membenarkan sembilan orang daripada tiga keluarga pulang ke rumah masing-masing pukul 5.00 petang tadi.  Ini menjadikan hanya dua daerah di Pahang yang masih mengaktifkan PPS iaitu Pekan dan Bera dengan jumlah seramai 151 orang daripada 39 keluarga setakat 7.00 petang tadi. Menurut kenyataan Jawatankuasa Pengurusan Bencana Pahang, di Pekan seramai 142 orang penduduk daripada 36 keluarga ditempatkan di SK Sinar Mutiara.  Manakala di daerah Bera, seramai sembilan penduduk daripada tiga keluarga ditempatkan di SK Kerayong.


Persiapan banjir, JBPM ambil langkah lebih proaktif

PUTRAJAYA, 14 Disember- Persediaan lebih proaktif akan dilakukan untuk hadapi sebarang kemungkinan bencana banjir di seluruh negara.

Menurut Menteri Pembangunan Kerajaan Tempatan, Nga Kor Ming melalui Jabatan Bomba dan Penyelamat Malaysia (JPBM), pihaknya juga akan mengenal pasti kawasan 'hot spot' banjir yang mungkin berlaku sepanjang Monsun Timur Laut (MTL).

Selain itu, JPBM turut mengenal pasti 5,235 kawasan berisiko tinggi di seluruh negara meliputi 4,795 kawasan banjir, 254 kawasan cerun kritikal dan 186 kawasan melibatkan kepala air.

Manakala dari segi kekuatan anggota pula, seramai 12,857 pegawai sepenuh masa dan 2,111 pegawai bomba bantuan dikerah bersiap siaga berdepan sebarang kemungkinan banjir."Dari segi kekuatan logistik darat dan air, kesiapsiagaan ini melibatkan kenderaan angkut ringan sebanyak 584 unit...kenderaan angkut berat 140 unit dan kenderaan marin 487 unit termasuk 62 buah bot telah disediakan," katanya.Beliau bercakap dalam sidang media selepas menghadiri taklimat kesiapsiagaan JBPM menghadapi MTL di ibu pejabat JBPM, di sini hari ini.


2 PPS di Terengganu dibuka semula

HULU TERENGGANU, 14 Disember- Dua pusat pemindahan sementara (PPS) dibuka semula selepas enam jam PPS terakhir ditutup di negeri itu. Ia berikutan Daerah Hulu Terengganu dilanda banjir akibat hujan lebat berterusan pada pukul 6.00 petang tadi. Setakat pukul 7.00 malam kemaskini Sekretariat Jawatankuasa Pengurusan Bencana Negeri melaporkan, dua PPS melibatkan Balai raya Kampung Kemat dan Balai Raya Kampung Tapah.  Seramai 40 penduduk terjejas daripada tujuh keluarga di tempatkan di PPS itu dan keadaan di daerah berkenaan masih mengalami hujan lebat.  Portal Jabatan Pengairan dan Saliran Terengganu mengeluarkan amaran terumatanya Sungai Berang di Kampung Menerong dan Sungai Telemong Kuala Ping di Hulu Terengganu melepasi paras bahaya dan menunjukkan trend menaik.


Pangsapuri 7 tingkat akan dibina di Gaza Januari depan

KAJANG, 14 Disember - Prihatin dengan kesengsaraan penduduk di Gaza, sukarelawan Malaysia tampil membangunkan Projek Pangsapuri Wakaf.Projek yang bakal dibina di Khan Younis Januari depan hasil inisiatif Majlis Perundingan Pertubuhan Islam Malaysia (MAPIM) dan My Aqsa Defenders (My-AD).Ketua Pegawai Eksekutif MAPIM, Dr. Ahmad Sani Abdul Alim Araby optimis empat bangunan pangsapuri tujuh tingkat itu akan siap pada Jun 2024 yang bakal memanfaatkan lebih 100 buah keluarga. Selain memberi sinar baharu buat mangsa-mangsa perang, projek ini sekali gus membuka peluang pekerjaan kepada penduduk Gaza. "Satu bangunan, satu apartment ini 7 tingkat yang mana di bawah sekali itu kita buat projek serampang dua mata dengan kita menyewakan bangunan bawah untuk pihak-pihak Gaza untuk membuka perniagaan mereka dan wang yang disewakan itu akan dikembalikan untuk menjana kewangan," kata Dr. Ahmad Sani dalam sidang media selepas pada Majlis Menandatangani Memorandum Perjanjian (MoA) projek tersebut di sini.Kos pembinaan RM8 juta ditaja MAPIM dan My-AD dan bantuan mana-mana pihak untuk berganding bahu mengatasi isu Palestin amat dialu-alukan.

(Dr. Ahmad Sani ketika bercakap dalam sidang media)

"Sasaran yang diletakkan oleh 'My Aqsa defenders' untuk menjadi suara dan menjadi pusat kepada perjuangan rakyat-rakyat Palestin di Asia Tenggara dan di kawasan asia itu sendiri," katanya lagi.


Kanak-kanak lelaki maut terperangkap dalam kereta

JITRA, 14 Disember- Seorang kanak- kanak lelaki berusia 12 tahun ditemukan lemas selepas terperangkap di dalam sebuah kereta yang terjunam ke dalam Sungai Korok, Jitra, Kedah pukul 2.23 petang tadi. Bagaimanapun dalam kejadian itu, ibu dan bapa mangsa berjaya menyelamatkan diri.Pengarah Jabatan Bomba dan Penyelamat Kedah, Sayani Saidon berkata, "kerja-kerja mencari dan menyelamat dijalankan sebaik menerima panggilan kecemasan." Pencarian dilakukan di permukaan air dan turut melibatkan pasukan Pasukan Penyelamat di Air (PPDA) dari Balai Bomba dan Penyelamat BBP Jitra. Sayani menjelaskan, "mayat itu masih berada di dalam kenderaan semasa ia dibawa ke tebing jalan."Semasa kejadian, kereta tersebut terbabas dan melanggar pokok sebelum terbalik. Itu antara faktor yang menyebabkan mangsa tidak dapat menyelamatkan diri," katanya di sini.Operasi mencari dan menyelamat mengambil yang pantas selepas pihaknya mengesan lokasi kemalangan tersebut berlaku.Mayat mangsa dibawa ke Unit Forensik, Hospital Sultanah Bahiyah, Alor Setar untuk bedah siasat sebelum ditutut keluarga mangsa.


Perluas penggunaan EV, kurangkan pelepasan karbon

BANGI, 14 Disember - Lebih banyak syarikat tempatan perlu terlibat dalam industri pemasangan kenderaan kenderaan elektrik (EV) di Malaysia.Saranan itu, bagi memperluaskan penggunaan kenderaan tersebut yang merupakan langkah terbaik mengurangkan pelepasan karbon dioksida dalam negara.Jelas Menteri Sumber Asli, Alam Sekitar dan Perubahan Iklim, Nik Nazmi Nik Ahmad kerajaan turut bercadang untuk membawa masuk kenderaan itu bawah harga RM100,000 supaya ianya mampu milik."Untuk masa akan datang, kita akan lihat bagaimana, mungkin untuk belanjawan 2023 yang disemak semula atau pun belanjawan 2024, kerajaan dapat tambah lagi insentif untuk EV."Sebab sekarang kebanyakan EV yang masuk ke dalam pasaran kita RM100,000 ke atas. Jadi kita hennak sampai kepada pasaran yang lebih besar iaitu RM100,000 ke bawah la. Itu kita kena tunggu bagaimana kerajaan dapat mainkan peranan bersama dengan kerjasama syarikat-syarikat automotif," kata Nik Nazmi selepas melancarkan stesen pengecas EV Bangi Golf Resort.

(Nik Nazmi ketika bercakap kepada pemberita)


KKM laksana projek rintis penggunaan ubat PrEP

AYER KEROH, 14 Disember- Langkah Kementerian Kesihatan Malaysia (KKM) untuk melaksana projek rintis bagi penggunaan ubat Pre-Exposure Prophylaxis (PrEP) dilihat kena pada masanya.  Exco Kesihatan dan Antidadah Melaka Dr Muhammad Akmal Saleh berkata, "penggunaan ubat itu dapat membantu dalam prospek yang lebih luas." Menurutnya, ia bukan semata-mata kepada golongan LGBT namun ia turut membantu kepada penagih dadah serta pasangan atau pasukan perubatan yang perlu menjaga pesakit HIV dan AIDS. Bagaimanapun beliau turut menegaskan; "ini tidak bermakna bahawa bila kita melakukan bagi ubat utk mencegah HIV itu ini tidak bermakna bahawa kita menyokong pelaku-palaku songsang ini."Ia juga diberikan kepada pasukan perubatan seperti doktor dan jururawat serta pembantu perubatan yang terpaksa untuk menjaga pesakit HIV," katanya pada sidang media selepas Persidangan ke-4, Penggal Pertama Dewan Undangan Negeri (DUN) Melaka ke-15 di Seri Negeri, Ayer Keroh.Perkara tersebut dilakukan dengan niat untuk membantu merawat mereka yang memerlukan.  Inisiatif KKM itu secara tidak langsung menyokong langkah diambil The Global Funds pada Jun lalu yang turut memperuntukkan dana bagi pencegahan HIV dan AIDS.


LPPKN tandatangan MoU Projek Rintis Perkhidmatan Kaunseling Perkahwinan dan Keluarga

SEREMBAN 2, 14 Disember- Lembaga Penduduk dan Pembangunan Keluarga Negara (LPPKN) Negeri Sembilan menandatangani memorandum persefahaman (MoU) dengan Jabatan Hal Ehwal Agama Islam Negeri Sembilan (JHEAINS), Majlis Agama Islam Negeri Sembilan (MAINS) serta Jabatan Kehakiman Syariah Negeri Sembilan (JKSNS) bagi Projek Rintis Perkhidmatan Kaunseling Perkahwinan dan Keluarga.  Pengarah LPPKN Negeri Sembilan, Azlan Shah Nazrudin berkata, pihaknya menyasarkan 240 klien daripada JHEAINS dan JKSNS di daerah Seremban yang berada dalam fasa ingin bercerai dan iddah untuk menyertai projek rintis itu.  Ia bertujuan membantu pasangan menyelesaikan masalah perkahwinan menerusi perkhidmatan kaunseling perkahwinan dan keluarga olehkaunselor berdaftar.  Jelas Azlan "dengan adanya kolaborasi ini kita dapat melihat kerjasama yang baik di setiap jabatan dan juga agensi."Ia berikutan masing-masing mempunyai kepakaran tersendiri. Jadi di LPPKN, kita menawarkan perkhidmatan kaunseling perkahwinan dan keluarga melalui kaunselor berdaftar," katanya pada Majlis Menandatangani MoU Projek Rintis Perkhidmatan Kaunseling Perkahwinan dan Keluarga di Seremban.


Penduduk terjejas banjir di Pahang berkurangan

KUANTAN, Disember - Jumlah penduduk terjejas banjir di Pahang berkurangan kepada 160 orang daripada 42 buah keluarga, membabitkan tiga daerah setakat pukul 4.00 petang tadi.  Penurunan itu berikutan penutupan pusat pemindahan sementara (PPS) Sekolah Kebangsaan (SK) Sri Buntar pada pukul 12.30 tengah hari tadi.  Kesemua 26 orang penduduk terjejas daripada tujuh keluarga yang ditempatkan di PPS tersebur telah dibenarkan kembali ke kediaman masing-masing berikutan air banjir di kawasan itu surut sepenuhnya.  Menurut portal Infobencana Jabatan Kebajikan Masyarakat setakat ini seramai sembilan penduduk daripada tiga buah keluarga masih ditempatkan di PPS Sekolah Menengah Kebangsaan (SMK) Seri Semantan, Temerloh.

Manakala, daerah Bera, seramai sembilan penduduk daripada tiga keluarga ditempatkan di SK Kerayong. Daerah Pekan pula masih kekal seramai 142 penduduk daripada 36 buah keluarga ditempatkan di SK Sinar Mutiara, Sungai Miang.


Gagal pamer prestasi cemerlang, Melaka akan ambil tindakan

AYER KEROH, 14 Disember- Ketua Menteri Melaka Datuk Seri Sulaiman Md Ali akan mengambil tindakan kepada mereka yang gagal menunjukkan prestasi terbaik dalam menyelesaikan permasalahan rakyat. Perkara itu termasuk pegawai yang gagal menghadiri mesyuarat dan kerap menghantar wakil. Ini kerana beliau sering menerima aduan daripada wakil rakyat bahawa ketua jabatan dan wakil agensi sukar untuk dihubungi hingga menyebabkan banyak kerja tertangguh.  "Saya beri amaran dalam dewan yang mulia ni. Saya akan ambil tindakan kalau siapa yang tidak berminat bekerja di Melaka, sila maklumkan kepada saya."Saya tidak mahu terima aduan seperti ini. Kita laksanakan tugas ini demi rakyat. Apabila wakil rakyat menghantar teks, diminta untuk dijawab."Wakil rakyat bukan sengaja menghantar mesej, ia adalah berkaitan dengan hal-hal rakyat. Tolong jangan ulangi perkara ini," jelasnya pada Persidangan ke-4 (Bajet) Penggal Pertama, Dewan Udangan Negeri Melaka Ke-15 di Seri Negeri, Ayer Keroh.


Penduduk terjejas banjir di Johor meningkat

KOTA TINGGI, 14 Disember - Sehingga pukul 4.00 petang tadi, bilangan penduduk terjejas banjir di Johor meningkat kepada 148 orang melibatkan 44 keluarga.  Dua Pusat Pemindahan Sementara (PPS) dibuka di sini iaitu di Dewan Kampung Baru Sungai Mas dan Dewan Muafakat Bandar Penawar menempatkan 87 orang.  Situasi banjir di Segamat sedikit meningkat dengan kedua-dua PPS yang beroperasi menempatkan 61 orang berbanding 57 orang sebelum itu.  Seorang penduduk Kampung Muhibbah, di sini Rozita Alias berkata air naik terlalu cepat ,bagaimanapun dia dan keluarganya sudah pun membuat persiapan awal menghadapi banjir.  "Hujan dari malam semalam sudah hujan, selepas itu dari pagi sehingga malam hujan turun lebat, bertembung pula dengan air pasang, saya pula tinggal berhampiran sungai..jadi memang berpotensi la.." kata Rozita di sini.Pada masa sama, pemantauan terus dipergiat di kawasan berisiko sekitar mukim Tanjung Surat, berikutan jangkaan air pasang besar 5.00 petang nanti.  Antara lokasi berisiko ialah di Kampung Lepau, Perkampungan Bayu Damai dan kampung-kampung berhampiran pantai dan air dijangka boleh naik sehingga 1 meter.

(Khairul Sufian ketika ditemui pemberita RTM)

"Mengikut jadual pasang surut air keadaan boleh jadi bertambah teruk sekiranya hujan terus lebat seperti sekarang, jadi kami teruskan rondaan dan memastikan penduduk selamat ," menurut Komander Operasi Balai Bomba dan Penyelamat (BBP) Sebana Cove, Penolong Penguasa Bomba, Mohd Khairul Sufian Dahari.


PERHILITAN nasihat penduduk waspada kelibat buaya

KUANTAN, 14 Disember- Penduduk di sekitar Sungai Belat dan Sungai Kuantan, dinasihatkan agar sentiasa berwaspada dan tidak mengambil tindakan sendiri jika terlihat buaya pada musim tengkujuh ini. Pengarah Jabatan Perlindungan Hidupan Liar dan Taman Negara (PERHILITAN) Pahang, Rozaidan Md Yasin berkata, kejadian air pasang dan banjir yang menyebabkan air sungai melimpah, membolehkan reptilia itu keluar dari habitat asalnya. Menurut beliau, kejadian limpahan Sungai Air Hitam, iaitu anak Sungai Belat dipercayai punca seekor buaya dikesan berada di atas jalan di Kampung Air Hitam berhampiran Sri Damai pada Isnin lalu dan video mengenainya tular di media sosial sejak semalam.Pihaknya membuat pemantauan, namun tidak menemui buaya berkenaan, justeru meminta penduduk sekitar sentiasa berhati-hati.Tambah beliau, selain Sri Damai dan Air Hitam, penduduk kawasan Inderapura, Sungai Isap, Kampung Belukar, Kampung Kurnia dan kawasan berhampiran tali air Kampung Razali serta Kampung Jawa juga perlu berwaspada.Penduduk yang mengesan haiwan itu dinasihatkan agar tidak menghampirinya dan menghubungi segera PERHILITAN di talian 09-5733811 atau panggilan Hotline, 1-800-88-5151.


Garden 8 erat hubungan silaturahim penduduk Taman Perwira

GOMBAK, 14 Disember- Lapan keluarga di Taman Perwira, Gombak Setia berjaya mengindahkan lorong belakang rumah mereka menjadi kebun komuniti Lorong belakang rumah mereka yang dahulu terbiar dipenuhi semak, kini berwajah baharu dikenali Garden 8.Garden 8 bukan sahaja indah malah memberi hasil tanaman kepada mereka.  Menurut Ketua Kebun Komuniti Garden 8, Iqmal Fajri Danial, idea mengindahkan kawasan belakang rumah tercetus ketika pandemik COVID-19 dengan modal sebanyak RM15,000."Idea ini tercetus ketika Perintah Kawalan Pergerakan (PKP) kerana makanan agak sukar. Kebun komuniti ini mempraktikkan gaya hidup hijau dengan menggunakan sistem pengumpulan air hujan dan mengitar semula sisa makanan rumah serta kebun untuk dijadikan baja kompos. Ia juga menggunakan tenaga solar untuk lampu yang dipasang di kebun ini pada sebelah malam," katanya ketika ditemu bual pemberita di sini.

Iqmal Fajri berkata pelbagai jenis tanaman ditanam antaranya sayur-sayuran, herba dan bunga. Dengan adanya kebun komuniti ini, ia bukan sahaja mengukuhkan silaturahim antara jiran, malah menjadi tempat mengeluarkan peluh dengan aktiviti berkebun. Lebih membanggakan, Garden 8 pernah meraih tempat kedua dalam Anugerah Kejiranan Hijau 2021 sempena Hari Perancangan Bandar Sedunia anjuran Jabatan Perancangan Bandar dan Desa.


Sistem sokongan kukuh bantu kanak-kanak tangani tekanan berdepan pascabanjir

KUALA LUMPUR, 14 Disember - Sistem sokongan yang kukuh daripada ibu bapa dan individu sekeliling memainkan peranan utama dalam memastikan emosi, mental dan psikologi kanak-kanak terkawal ketika berdepan pascabanjir.Menurut Pegawai Psikologi Klinikal, Jabatan Perubatan Psikologi Pusat Perubatan Universiti Malaya (PPUM), Khairul Arif Razali, bantuan asas psikologi (PFA) yang diberikan dapat memberi harapan dan membantu kanak-kanak dalam pengurusan emosi, tekanan atau simptom trauma yang mula mengganggu kehidupan mereka.Antara simptom awal termasuk rasa tidak selamat, takut yang terlampau, keliru, sedih, bimbang, tidak dapat tidur dan mimpi buruk, namun reaksi tersebut berbeza bagi seseorang kanak-kanak, bergantung kepada tahap daya tahan mereka.

(Pegawai Psikologi Klinikal, Jabatan Perubatan Psikologi PPUM, Khairul Arif Razali ditemu bual Berita RTM selepas menjadi tetamu program Selamat Pagi Malaysia (SPM) di Angkasapuri Kota Media)

"Konsep PFA sendiri sebagai contoh ibu bapa atau sukarelawan mengaplikasikan konsep PFA ini kepada kanak-kanak, bila kita dengar, bila kita tengok apa dan mungkin masalah yang mereka alami dari situ boleh menghubungkan mereka kepada perkara-perkara yang sewajarnya, kanak-kanak itu merasakan kebajikan mereka terjaga," kata beliau ketika ditemu bual Berita RTM selepas menjadi tetamu program Selamat Pagi Malaysia (SPM), di Angkasapuri Kota Media, di sini hari ini.Jelas beliau, jika simpton tersebut berterusan lebih sebulan, ibu bapa perlu membawa kanak-kanak bagi mendapatkan rawatan sewajarnya berkaitan psikologi.


Jumlah penduduk terjejas banjir di Johor meningkat

KOTA TINGGI,14 Disember- Bilangan penduduk terjejas banjir di Johor meningkat kepada 129 orang setakat pukul 2.00 petang tadi, berikutan pertambahan dua lagi pusat pemindahan sementara (PPS) yang dibuka di Kota Tinggi. PPS dibuka di Dewan Kampung Baru Sungai Mas dan Dewan Muafakat Bandar Penawar, menempatkan 68 orang.  Manakala situasi banjir di Segamat tidak banyak berubah dengan kedua-dua PPS masih beroperasi menempatkan 57 orang.  Secara keseluruhan, 129 penduduk terjejas ditempatkan di semua empat PPS di Johor setakat ini.  Seorang penduduk Kampung Muhibbah, Kota Tinggi, Rozita Alias berkata, air naik terlalu cepat namun dia dan kelurganya sudah membuat persiapan awal menghadapi banjir.  Insiden menyebabkan dia bersama tiga lagi ahli keluarganya terperangkap sebelum berjaya dipindahkan bomba ke Dewan Sukan Kampung Muhibbah. "Hujan lebat dari pagi ke malam dan bertembung dengan air pasang menyebabkan air naik dengan cepat," katanya ketika ditemui pemberita di sini.

Sementara itu, Komander Operasi Balai Bomba dan Penyelamat (BBP) Sebana Cove Penolong Penguasa Bomba Mohd Khairul Sufian Dahari berkata pemantauan dipergiat di kawasan berisiko sekitar mukim Tanjung Surat, berikutan jangkaan air pasang besar 5 petang nanti. "Mengikut jadual air pasang surut, keadaan air boleh menjadi teruk jika hujan berterusan dan lebat. Bomba akan terus melakukan pemantauan untuk memastikan penduduk selamat," katanya. Antara lokasi berisiko di Kampung Lepau, perkampungan Bayu Damai dan kampung-kampung berhampiran pantai.


TM cadang penyusunan semula peringkat dalaman

KUALA LUMPUR, 14 Disember- Telekom Malaysia Bhd (TM) telah mencadangkan penyusunan semula di peringkat dalaman yang melibatkan pemindahan perniagaannya di Malaysia kepada entiti operasi tunggal yang dinamakan sebagai TM Technology Services Sdn Bhd (TM Tech).Dalam makluman kepada Bursa Malaysia hari ini, katanya penyusunan semula itu dijangka selesai pada 31 Disember tahun depan.TM berkata, 11 anak syarikat yang terlibat ialah Cybermall Sdn Bhd, Mobikom Sdn Bhd, Telekom Applied Business Sdn Bhd, Telekom Enterprise Sdn Bhd, Telekom Multi-Media Sdn Bhd, Telekom Sales and Services Sdn Bhd, Telekom Technology Sdn Bhd, TM Info-Media Sdn Bhd, TM Net Sdn Bhd, VADS Bhd, dan VADS Lyfe Sdn Bhd.Menurutnya, di bawah perjanjian penggabungan bersyarat itu, semua aset dan liabiliti dikenal pasti akan dipindahkan dan diberikan hak kepada TM Tech berkuat kuasa pada dan mulai 1 Mac 2023, atau tarikh yang mungkin dipersetujui bersama oleh pemindah dan TM Tech serta seperti yang diperintahkan oleh Mahkamah Tinggi.

TM berkata, sebagai sebahagian daripada cadangan penyusunan semula dalaman itu, pemindah terpilih akan dibubarkan pada 31 Disember 2023 melainkan TM dan VADS yang tidak akan dibubarkan.Ketua Pegawai Eksekutif kumpulan, Imri Mokhtar turut berkata kesalinghubungan dan tawaran digital kami juga akan membolehkan kami memilih gabungan penyelesaian yang sesuai untuk memenuhi keperluan unik gaya hidup individu dan perniagaan.Bagaimanapun kakitangan TM akan kekal sebagai enjin pelaksanaan bagi TM dan transformasi digital negara.


Tarif elektrik pengguna domestik tidak dinaikkan, elak beban rakyat - PM

PUTRAJAYA, 14 Disember- Kerajaan tidak berhasrat untuk menaikkan tarif elektrik kepada pengguna domestik bagi mengelakkan rakyat terbeban, kata Perdana Menteri, Datuk Seri Anwar Ibrahim.Beliau berkata keputusan itu turut melibatkan industri kecil dan sederhana (IKS), syarikat pertanian serta pengeluar makanan walaupun ia memberi implikasi kewangan kepada negara hampir RM30 bilion setahun.“Jika dikenakan pun (kenaikan tarif elektrik) hanya terhadap syarikat-syarikat multinasional yang eksport kerana tarif terlalu rendah buat mereka dan subsidi itu tidak harus diberikan kepada syarikat gergasi yang untungnya tinggi.“Dari segi rakyat tidak ada langsung cadangan kerajaan untuk naikkan tarif elektrik,” katanya pada sidang media selepas mempengerusikan Mesyuarat Kabinet di sini hari ini.

(Perdana Menteri, Datuk Seri Anwar Ibrahim / FOTO BERNAMA)

Anwar, bagaimanapun berkata kenaikan terhadap syarikat multinasional hanya akan berlaku secara berperingkat dan berpatutan untuk memastikan ia tidak menjejaskan operasi dan unjuran syarikat.Menurut Perdana Menteri, maklumat terperinci mengenai keputusan itu akan diumumkan Menteri Sumber Asli, Alam Sekitar dan Perubahan Iklim Nik Nazmi Nik Ahmad.


29,197 sertai Skim PeKa di Melaka

BANDARAYA MELAKA, 14 Disember- Seramai 29,197 penduduk atau 15.7% daripada 185,407 individu dalam kalangan B40 di Melaka menyertai Skim Peduli Kesihatan (PeKa) setakat 30 November lepas.Exco Kesihatan dan Anti Dadah negeri Dr Muhamad Akmal Saleh berkata, "lebih banyak program akan dilaksanakan pada masa hadapan dalam usaha menarik baki 156,210 individu dalam kalangan B40 yang masih belum menjalani saringan kesihatan."Pihaknya, "bakal bekerjasama dengan pelbagai agensi terutama membabitkan Pejabat Jawatankuasa Pembangunan dan Penyelarasan Dewan Undangan Negeri (Japerun) bagi mencapai matlamat tersebut," katanya pada sidang Dewan Undangan Negeri (DUN) MelakaSelain Japerun, saringan juga dijalankan di klinik swasta dan klinik kesihatan kerajaan serta jalinan kerjasama dengan klinik kanser bergerak.


Saluran pendidikan pupuk perpaduan kaum di Malaysia

KUALA LUMPUR, 14 Disember- Saluran pendidikan merupakan satu medium penting bagi memupuk perpaduan kaum di negara ini.Pensyarah Kanan, Jabatan Pendidikan Bahasa dan Literasi, Fakulti Pendidikan, Universiti Malaya (UM), Dr. Simah Mamat berkata penyampaian ilmu di sekolah menggunakan bahasa rasmi iaitu Bahasa Melayu dapat mencapai aspek perpaduan kerana pendedahan awal melalui pendidikan sangat penting untuk menyatupadukan masyarakat majmuk."Malaysia menggunakan bahasa kebangsaan iaitu Bahasa Melayu. Semua kaum di Malaysia memahami bahasa itu dan ia berperanan penting untuk perpaduan dalam kalangan masyarakat di negara ini, terutama dalam bidang pendidikan," katanya kepada pemberita selepas rancangan Selamat Pagi Malaysia di Angkasapuri, di sini.

Tambah Simah, pelaksanaan kurikulum yang dilaksanakan di sekolah perlu dilakukan dengan telus supaya tiada pelajar yang ketinggalan.


Jambatan Sultan Abdul Halim Mu’adzam Shah ditutup sementara 14 Disember ini

PULAU PINANG, 14 Disember- Jambatan Kedua Sdn Bhd (JKSB; Syarikat milik Menteri Kewangan Diperbadankan dan Pemegang Konsesi Jambatan Sultan Abdul Halim Mu’adzam Shah, JSAHMS) ingin memaklumkan bahawa Jambatan Sultan Abdul Halim Mu’adzam Shah akan ditutup bermula jam 9.00 malam, 17 Disember 2022 (Sabtu) hingga jam 6.00 pagi, 18 Disember 2022 (Ahad).Penutupan sementara ini sempena program “PDRM 2nd Bridge Fun Ride Solidarity”. Walau bagaimanapun, Jambatan Sultan Abdul Halim Mu’adzam Shah akan dibuka dan beroperasi seperti biasa selepas tamat acara berbasikal tersebut.

Sehubungan dengan itu, JKSB menasihatkan orang ramai supaya menggunakan Jambatan Pulau Pinang di bawah kendalian Plus Malaysia Berhad (PLUS) sebagai jalan alternatif dan mematuhi semua papan tanda serta arahan yang diberikan.JKSB mengucapkan terima kasih atas perhatian dan kerjasama semua pengguna lebuh raya.Pengguna juga boleh menghubungi Hotline JKSB di talian 1300-30-2828 untuk mendapatkan maklumat trafik atau ingin mendapatkan bantuan apabila berlaku kecemasan.


Lelaki dikhuatiri hilang: Mayat ditemui oleh pasukan mencari dan menyelamat

SARAWAK, 14 Disember- Seorang lelaki warga Indonesia yang dikhuatiri hilang semalam di Sungai Tabuan, Kuching, telah dijumpai tengah hari tadi. Menurut Penolong Pengarah Operasi Jabatan Bomba dan Penyelamat Sarawak, Henderi Ardimansyah, mayat Stepanus Selat, 22 tahun ditemui lebih kurang 12 tengah hari oleh pasukan mencari dan menyelamat pada kedudukan tiga meter dari lokasi terakhir mangsa.

Henderi Ardimansyah memberitahu, keadaan mayat mangsa masih lengkap dan tiada tanda-tanda diserang reptilia air.  Mayat mangsa katanya dibawa ke Hospital Umum Sarawak untuk tindakan lanjut.  Dalam kejadian lewat petang semalam, mangsa dikatakan hilang selepas menjala ikan bersama seorang rakannya di Sungai Tabuan.


KPDN akan pastikan bekalan telur mencukupi sebelum tiba musim perayaan

KUALA LUMPUR, 14 Disember- Kerajaan komited dalam memastikan bekalan telur mencukupi sebelum tiba musim perayaan akan datang. Usaha mengimport bekalan telur dari negara lain juga sedang diteliti kerajaan bagi memastikan bekalan di pasaran mencukupi.Ketua Seksyen Kawalan Bekalan, Bahagian Penguat Kuasa, Kementerian Perdagangan Dalam Negeri dan Kos Sara Hidup (KPDN), Shahrudin Hamzah menjelaskan lebih 140,000 pemeriksaan berterusan dilakukan terhadap bekalan telur di pasaran bermula dari 5 Februari tahun ini.

"Pengguna dinasihatkan agar tidak panik dan membeli dengan kadar berpatutan. Mereka juga dinasihat tidak membeli dengan kadar yang banyak kerana ia boleh menjejaskan pengguna lain. Kerajaan akan memastikan bekalan telur di pasaran mencukupi," katanya kepada pemberita ketika ditemu bual di Angkasapuri, di sini.Tambah Shahrudin, sebarang aduan berkenaan, boleh disalurkan ke laman sesawang e-aduan atau dimana-mana cawangan KPDN.


Menteri Besar Pahang umum portfolio EXCO Pahang

PAHANG, 14 Disember- Menteri Besar Pahang, Datuk Seri Wan Rosdy Wan Ismail hari ini mengumumkan Portfolio Ahli Mesyuarat Kerajaan Negeri (Exco) Pahang Bagi Penggal Ke-15, di Kuantan.  Selain berperanan sebagai Menteri Besar, Ahli Dewan Negeri Jelai itu turut memegang portfolio Perancangan, Kewangan, Tanah, Sumber Asli, Tenaga dan Air; selain Pembangunan Ekonomi, Perladangan dan Komoditi.

(Menteri Besar Pahang, Datuk Seri Wan Rosdy Wan Ismail, (duduk di tengah-tengah) ketika sidang media di sini hari ini)

Menurutnya, dua Ahli Dewan Negeri dari Pakatan Harapan iaitu Sim Chon Siang dilantik memegang portfolio Hal Ehwal Pengguna dan Sumber Manusia; manakala Leong Yu Man akan memegang portfolio Perpaduan, Pelancongan dan Kebudayaan.  Muka baharu melibatkan Ahli Dewan Negeri Peramu Jaya, Datuk Mohamad Nizar Mohd Najib yang juga anak sulung bekas Perdana Menteri, Datuk Seri Mohd Najib Tun Abdul Razak, pula diberi tanggungjawab memegang portfolio pelaburan, perindustrian, sains, teknologi dan inovasi.  Dalam sidang media itu, Datuk Seri Wan Rosdy berkata, ini merupakan masa yang tepat untuk membuka lembaran baharu ke arah politik matang serta meraikan perbezaan.  “Saya mengharapkan agar kesemua bansan EXCO Kerajaan Negeri Pahang dapat mengetepikan sentimen politik dan perbezaan ideologi masing-masing serta bekerjasama sebagaI satu pasukan yang mantap, bagi memastikan segala agenda pembangunan negeri dan kebajikan rakyat dapat terus dilaksanakan dengan cemerlang. Laksanakanlah setiap tugas yang diberikan ini dengan penuh rasa tanggungjawab dan amanah agar hasrat untuk menjadikan Pahang sebagai sebuah negeri maju akan tercapai," katanya. Beliau turut menzahirkan harapannya, supaya rakyat Pahang dapat memberi kepercayaan dan sokongan kepada Kerajaan Negeri yang baru dibentuk, demi kestabilan dan kemakmuran negeri.  Dalam pada itu katanya, sesi pertama sidang Dewan Negeri akan berlangsung pada 29 Disember ini.  2 Disember lalu, 10 Ahli Dewan Negeri Pahang mengangkat sumpah jawatan dalam Istiadat Pengurniaan Surat Cara Pelantikan dan Angkat Sumpah Jawatan Ahli-Ahli Mesyuarat Kerajaan Pahang, di Istana Abu Bakar, Pekan.


Pelbagai aktiviti menarik sepajang cuti sekolah di Perpustakaan Awam Negeri Perlis

KANGAR, 14 Disember- Bersempena cuti penggal persekolahan, Perbadanan Perpustakaan Awam Negeri Perlis (PPANPs) mengambil inisiatif melaksanakan Program Syoknya Ke Perpustakaan. Program yang berlangsung mulai hari ini sehingga 30 Disember ini melibatkan lebih 20 aktiviti menarik dengan sasaran penyertaan lebih 7,000 pelajar sekolah seluruh Perlis.

Menurut Pengarah PPANPs, Azizi Janan, program yang dilaksanakan ini sebagai usaha berterusan pihaknya menggalakkan orang ramai khususnya dikalangan kanak-kanak dan remaja ke perpustakaan. Sepanjang 17 hari program, pelbagai aktiviti akan dilaksanakan termasuklah Pertandingan Bakat Cilik Se-Perlis, Mewarna Kanak-Kanak, Pakaian Beragam, Pertandingan Chef Cilik, Permainan Interaktif dan Pameran Kesihatan. "Program syoknya ke perpustakaan ini kita sebenarnya hendak melibatkan penglibatan antara ibu bapa dan juga kanak-kanak. jadi kalau kita untuk menjadikan minat membaca dikalangan masyarakat ini sebenarnya dia kena bermula daripada awal lagi. "Penglibatan kalau kita hanya mensasarkan atau pun mengharapkan pihak perbadanan perpustakaan sendiri yang melakukan tugas ini rasanya agak sukar," katanya pada Program Syoknya Ke Perpustakaan di Perpustakaan Awam Negeri Perlis.  Sejak Januari lalu sehingga kini, PPANPs merekodkan lebih 100,000 pengunjung yang menggunakan pelbagai perkhidmatan yang disediakan PPANPs. Antara program menarik yang dilaksanakan PPANPs sepanjang tahun ini termasuklah Program Karung Ilmu, Program Literasi Maklumat, Pameran Fotografi, Pesta Buku dan Kuiz Dalam Talian.


MBSA akan buka lebih banyak pusat kitar semula

SELANGOR, 14 Disember- Majlis Bandaraya Shah Alam (MBSA) akan membuka lebih banyak pusat kitar semula bagi mendidik penduduk untuk lebih bertanggungjawab terhadap alam sekitar.  Datuk Bandarnya Dr Nor Fuad Abdul Hamid berkata setakat ini pihaknya mempunyai 16 pusat kitar semula untuk kemudahan masyarakat setempat menghantar barangan terpakai.

(Datuk Bandaraya Shah Alam, Dr Nor Fuad Abdul Hamid)

Setakat November lalu katanya, Pusat Kitar Semula Komuniti Seksyen U13 sahaja berjaya megumpul 223 metrik tan bahan terpakai antaranya kertas, tin, aluminium, pakaian, botol kaca dan kotak minuman.  Pihaknya kini giat melaksanakan program amalan dan kutipan kitar semula di peringkat komuniti dan sekolah.  Antara yang akan dilakukan ialah lantikan duta sifar sisa bagi 2022/2023 yang berperanan sebagai ejen penyampai maklumat dan memperkasa pertandingan kitar semula minyak masak terpakai.


PPS di Terengganu tutup sepenuhnya

TERENGGANU, 14 Disember- Pusat Pemindahan sementara, PPS di Terengganu ditutup sepenuhnya. PPS terakhir SK Atas Tol di Kuala Terengganu ditutup kira kira pukul 12 tengah hari tadi.

(PPS SK Atas Tol di Kuala Terengganu ditutup kira kira pukul 12 tengah hari tadi)

Menerusi Sekretariat Jawatankuasa Pengurusan Bencana Negeri Terengganu, PPS di Surau Kampung Nyatuh Setiu pula ditutup kira kira pukul 10 pagi tadi. Penduduk yang terjejas mula pulang ke kediaman masing-masing sejak awal pagi semalam berikutan keadaan cuaca bertambah baik sehingga hari ini. Bagaimanapun, penduduk di kawasan berisiko banjir sentiasa perlu berwaspada dengan amaran banjir dan berpindah jika diarah berpindah oleh pihak berkuasa.


250 pusat kitar semula di Selangor

SELANGOR, 14 Disember- Sebanyak 250 pusat kitar semula yang berada di Selangor mampu mengurangkan lima peratus daripada jumlah keseluruhan sampah di negeri ini.  Exco Alam Sekitar, Hee Loy Sian berkata, walaupun kaedah kitar semula bukan suatu perkara baharu, namun ia memberi banyak faedah sekiranya diamal secara rutin.

(Exco Alam Sekitar, Hee Loy Sian)

Loy Sian berkata, pihaknya berharap komuniti memainkan peranan dengan sentiasa mengamalkan budaya kitar semula dengan menghantar barangan ke pusat kitar semula berhampiran kediaman mereka.  "Kerajaan negeri selangor boleh bekalkan satu tempat yang sesuai infra dia boleh buat dengan baik tapi untuk menghantar barangan ini dan juga pengasingan itu perlu melibatkan penduduk ini sangat sangat penting jadi ini tidak boleh lari daripada dia punya tujuan,

"Kita akan mengadakan lebih banyak pusat sebegini di semua PBT sebelum sampah sampah itu hantar ke tempat buangan sampah kita harap boleh asingkan seberapa banyak boleh supaya penghantar sampah ke buangan sampah itu dia punya kuantiti akan menurun setiap tahun bukan meningkat," katanya selepas merasmikan Pusat Kitar Semula Komuniti di Seksyen U13 dan Program Karnival 5R di Shah Alam.


Tiba musim tengkujuh, pendapatan nelayan terjejas teruk

TERENGGANU, 14 Disember- Setiap kali tibanya musim tengkujuh, golongan nelayan di Negeri Terengganu adalah antara yang paling terkesan apabila tidak dapat ke laut sekali gus menyebabkan hilang punca pendapatan.  Golongan nelayan menyifatkan, sepanjang enam bulan bermula dari akhir Oktober hingga April adalah waktu getir terutama kepada nelayan pesisir pantai dimana mereka tiada pendapatan kerana tidak dapat turun ke laut akibat dari keadaan cuaca tidak menentu.

(Nelayan-nelayan mengisi masa lapang dengan menjahit pukat selepas tidak dapat keluar menangkap ikan pada musim tengkujuh)

Bagi 415 orang nelayan pesisir pantai di daerah Kemaman dan Dungun, keadaan tersebut menyebabkan mereka terpaksa mengikat perut kerana tiada pendapatan dan hanya bergantung kepada bantuan bulanan sebanyak RM300.  Tinjauan di perkampungan nelayan di Kuala Paka mendapati jeti yang sebelum ini sibuk dengan aktiviti kini menjadi suram kerana nelayan tidak dapat turun ke laut berikutan keadaan cuaca yang tidak menentu.  Nelayan yang ditemui berkata, musim tengkujuh adalah waktu paling mencabar apabila tiada pendapatan di kala mereka bergelut dengan kos sara hidup yang tinggi dan harga barang keperluan asas yang semakin mahal.  "Tengok lah yang mana ada simpanan, yang ada simpanan itu alhamdulillah, cukup makan. Makna yang tiada simpanan itu kena pandai bajet, ye lah maknanya pada keadaan musim-musim bulan tengkujuh ini, dengan keadaan masa hendak buka sekolah bulan januari nanti, atas rezeki masing-masing. Mana yang ada pandai simpan, insya-Allah boleh lah," kata Kamaruddin. "Pendapatan memang tiada..sekarang musim tengkujuh kan..masa untuk ke laut bukan sekarang, boleh turun ke laut pada bulan lima, enam, tujuh, lapan, Mana ada lebih kita simpan sikit..kita masuk bank sikit..untuk buat makan pada  musim macam ini lah..musim tengkujuh dan untuk belanja harian," kata Zakaria Abdul Rahman. Akibat dari keadaan tersebut ada nelayan yang terpaksa menumpang bot besar untuk terus ke laut memandangkan perlu menyara keluarga dan ada juga yang melakukan kerja-kerja kampung sekiranya ada yang meminta bantuan.  Kini mereka runsing berikutan duit yang disimpan selama ini sudah mula berkurangan dan terpaksa memikirkan alternatif lain untuk menambah pendapatan serta berharap agar pihak kerajaan dapat menyalurkan bantuan tambahan selain daripada elaun bulanan yang diterima mereka.


Seorang lelaki indonesia hilang dikhuatiri disambar buaya

KUCHING, 14 Disember- Usaha mengesan seorang lelaki warga Indonesia yang dikhuatiri hilang di Sungai Tabuan petang semalam, sedang giat dijalankan pagi ini. Menurut Penolong Pengarah Operasi Jabatan Bomba dan Penyelamat Sarawak, Henderi Ardimansyah, gerakan mencari, Stepanus Selat, 22 tahun itu meliputi kawasan permukaan dan tebingan sungai terbabit seawal pukul 7.30 pagi tadi.

(Penolong Pengarah Operasi Jabatan Bomba dan Penyelamat Sarawak, Henderi Ardimansyah)

Ketika dihubungi wartawan RTM, Henderi memberitahu, pihaknya telah menugaskan seramai lima anggota bomba dibantu oleh agensi keselamatan lain termasuk polis bagi mengesan lelaki malang itu.  Malah pihaknya juga tidak menolak kemungkinan mangsa disambar buaya dalam insiden itu.  Dalam insiden sekitar pukul 5.30 petang semalam, mangsa dikatakan hilang semasa sedang menjala ikan di tebing Sungai Tabuan iaitu sekitar kawasan zon bebas perindustrian Samajaya bersama seorang rakannya.  Satu laporan polis telah difailkan oleh rakan mangsa selepas beberapa jam cuba mencari mangsa sekitar sungai tersebut.


RTM Kelantan ungguli Anugerah Media Elektronik, Anugerah Liputan Media Terbaik UMK

KOTA BHARU, 14 Disember- Radio Televisyen Malaysia (RTM) Kelantan mengungguli Anugerah Media Elektronik dan Anugerah Liputan Media Terbaik Universiti Malaysia Kelantan (UMK) 2022 pada Malam Media-UMK, malam tadi.Anugerah tersebut disampaikan Naib Canselor UMK, Profesor Datuk Dr Razli Che Razak kepada penyelia Berita Ehwal Semasa (BES), RTM Kelantan, Majidah Ismail dan wartawan Muhammad Ameerul Hafiz Mohd Rosli.Pihak universiti mengiktiraf peranan media dalam membuat liputan berkaitan program dan isu-isu pendidikan tinggi serta pencapaian universiti, sekali gus meningkatkan imej UMK."Membuat liputan dan mengeluarkan berita-berita berkenaan mendatangkan rating yang tinggi kepada pihak universiti. Ia tidak semudah disangka dan RTM memilih berita-berita UMK ini untuk  dimasukkan ke dalam seliaan berita utama. Ia membawa kemenangan kerana sering bersama UMK," katanya kepada pemberita di sini.

(Pihak universiti mengiktiraf peranan media dalam membuat liputan berkaitanprogram dan isu-isu pendidikan tinggi serta pencapaian universiti sekali gus meningkatkan imej UMK)

Sementara itu, Majidah berkata anugerah terbabit merupakan satu pengiktirafan dan penghargaan terhadap komitmen daripada pihak UMK kepada wartawan di Bilik Berita RTM Kelantan. "Ini bukan kali pertama RTM dianugerahkan ataupun dinobatkan sebagai antara media elektronik terbaik. RTM semestinya akan membuat liputan mengenai berita-berita di UMK. Saya sangat menghargai anugerah diberi ini," katanya.Menerusi anugerah terbabit, pemenang akan membawa pulang sijil dan baucar.


500 sukarelawan UMK siap sedia bantu mangsa banjir

KOTA BHARU, 14 Disember- Seramai 500 sukarelawan Universiti Malaysia Kelantan (UMK) bersiap sedia menyertai Misi Bantuan Banjir dengan kerjasama agensi berkaitan seperti polis serta bomba.Naib Canselor UMK Prof Datuk Dr Razli Che Razak berkata, sukarelawan Briged Wirawan UMKVengers yang dianggotai pelajar dan kakitangan universiti itu lebih menfokuskan kepada penugasan di peringkat pascabencana tersebut. "Rata-rata sukarelawan ini merupakan pelajar yang telah mengikuti aktiviti kokurikulum badan unit uniform di UMK dan mereka telah dilatih dan diberi tunjuk ajar untuk menghadapi sebarang bencana alam."Hal ini kerana salah satu teras dalam Kementerian Pengajian Tinggi adalah setiap universiti mesti perlu bersama dengan komuniti masyarakat," katanya ketika ditemui pemberita selepas Majlis Malam Media UMK 2022, di sini, malam tadi.Beliau berkata, selain melakukan kerja-kerja pembersihan, sukarelawan itu turut mempunyai pasukan kaunseling bagi membantu penduduk terjejas banjir mengurus tekanan emosi dengan baik.

(Naib Canselor UMK Prof Datuk Dr Razli Che Razak)

Penubuhan sukarelawan Briged Wirawan UMKvengers itu bertepatan dengan salah satu teras Kementerian Pendidikan Tinggi supaya universiti sentiasa bersama dengan komuniti.Turut hadir, Presiden Kelab Media Kelantan Darul Naim (Kemudi) merangkap penyelia Berita Ehwal Semasa (BES), RTM Kelantan, Majidah Ismail dan lebih 30 pengamal media di negeri itu.


Banjir di Perak: Seramai 147 penduduk masih berada di empat PPS

IPOH, 14 Disember - Jumlah penduduk terjejas banjir di negeri Perak adalah seramai 147 penduduk daripada 39 keluarga sehingga pukul 8 pagi tadi. Sekretariat Jawatankuasa Pengurusan Bencana Negeri menerusi kenyataan memaklumkan, sebanyak empat pusat pemindahan sementara (PPS) masih dibuka melibatkan empat daerah berbeza.  PPS Sekolah Menengah Abd Rahman Talib di daerah Hilir Perak menempatkan 93 penduduk daripada 24 keluarga.

Manakala PPS Sekolah Agama Rakyat Padang serai di daerah Manjung menempatkan 28 penduduk melibatkan tujuh keluarga.  Di daerah Muallim, 15 penduduk daripada lima keluarga ditempatkan di PPS Sekolah Kebangsaan Slim River.  Sementara itu, di daerah Perak Tengah, satu PPS dibuka iaitu di Dewan Orang Ramai Kampung Tersusun Teluk Memali menempatkan 11 penduduk melibatkan tiga keluarga.


Mangsa banjir di Terengganu, Pahang berkurang

KUALA LUMPUR, 14 Disember- Jumlah mangsa banjir di Terengganu dan Pahang mencatatkan pengurangan berbanding semalam manakala Perak, Kelantan dan Johor kekal.Di Pahang, sejumlah 387 mangsa banjir dilaporkan pagi ini berbanding 435 malam tadi. Kawasan yang terjejas banjir adalah Temerloh dengan sebuah pusat pemindahan sementara (PPS) dibuka bagi menempatkan 210 mangsa, Pekan dengan sebuah PPS menempatkan 142 mangsa dan Bera dengan dua PPS dibuka menempatkan 35 mangsa. Sekretariat Jawatankuasa Pengurusan Bencana Negeri (JPBN) memaklumkan Sungai Triang di Bera masih berada di paras bahaya manakala lima sungai melepasi paras amaran iaitu Sungai Pahang di Lubuk Paku dan Sungai Luit di Kampung Subuh, kedua-duanya di Maran; Sungai Pahang di Paloh Hinai, Pekan; Sungai Belat di Kuantan dan Sungai Keratong di Rompin. Jabatan Meteorologi (MetMalaysia) pula meramalkan ribut petir di Temerloh dan Bera pada petang serta malam ini manakala Pekan dijangka mengalami hujan pagi ini. Di Terengganu, jumlah mangsa banjir pagi ini menurun kepada 69 orang daripada 22 keluarga berbanding 80 daripada 24 keluarga malam tadi. Tiga PPS dibuka di tiga daerah iaitu Kuala Terengganu (55 mangsa), Besut (12 mangsa) dan Setiu (dua mangsa) masih beroperasi setakat pukul 8.00 pagi tadi.Sementara di Kelantan, Sekretariat JBPN merekodkan jumlah mangsa banjir di jajahan Pasir Mas sama seperti rekod semalam dengan 2,018 orang daripada 635 keluarga dan kesemua mangsa ditempatkan di tujuh PPS di jajahan tersebut.

PPS terlibat ialah Sekolah Kebangsaan (SK) Tok Deh yang menempatkan 712 mangsa, SK Kedai Tanjong (47 mangsa), SK Gual Periok (544 mangsa), Masjid Mukim Padang Licin (73 mangsa), PPS Putat Tujoh (157 mangsa), SK Kubang Kual (251 mangsa) dan SK Sri Kiambang dengan 234 mangsa.Di Perak, empat PPS masih beroperasi dengan jumlah mangsa kekal 147 orang daripada 39 keluarga sehingga pukul 12.00 tengah malam tadi. Sekretariat JPBN memaklumkan empat PPS tersebut adalah SMK Abd Rahman Talib (SMART) di daerah Hilir Perak; Sekolah Agama Rakyat Padang Serai, Manjung; Dewan SK Slim River, Mualim dan Dewan Orang Ramai Kampung Tersusun Teluk Memali di Perak Tengah.Di Johor, mangsa banjir kekal 51 orang di daerah Segamat setakat pukul 8.00 pagi tadi. Jawatankuasa Pengurusan Bencana Daerah (JPBD) memaklumkan 15 keluarga masih ditempatkan di Balai Raya Kampung Batu Badak serta Balai Raya Kampung Kuala Paya dan mereka yang terjejas adalah penduduk dari Kampung Seberang Batu Badak, Kampung Batu 5 Segamat dan Kampung Kuala Paya.


Polis buru lelaki warga asing larikan wang tunai lebih RM130,000

KUALA LUMPUR, 14 Disember- Polis Diraja Malaysia (PDRM) memburu dua lelaki warga asing disyaki melarikan wang tunai AS$30,000 (RM132,870) milik seorang lelaki yang bercadang melakukan penukaran wang di depan sebuah restoran di Ampang Point di sini tengah hari semalam.Menurut Ketua Polis Daerah Ampang Jaya ACP Mohamad Farouk Eshak, siasatan mendapati seorang daripada suspek berjumpa mangsa atas urusan penukaran mata wang Dolar Amerika Syarikat dengan mata wang Ringgit Malaysia dan dijanjikan keuntungan RM15,000.

(Ketua Polis Daerah Ampang Jaya ACP Mohamad Farouk Eshak)

Setelah persetujuan dicapai, mangsa yang berusia 30-an mengeluarkan bungkusan berisi mata wang Dolar Amerika Syarikat daripada beg sandangnya namun tiba-tiba dirampas oleh suspek sebelum melarikan diri ke arah sebuah kenderaan dipercayai jenis Toyota Vios."Suspek melarikan diri menggunakan kenderaan itu yang dipandu seorang lelaki tidak dikenali mangsa yang menunggu berhampiran tempat kejadian. Suspek juga meninggalkan sejumlah mata wang Ringgit Malaysia yang disyaki palsu,” menurutnya dalam kenyataan.Mohamad Farouk berkata mangsa mengenali suspek melalui rakan yang bersamanya ketika kejadian namun mangsa tidak pernah bertemu dengan suspek sebelum itu.Kes disiasat mengikut Seksyen 395 Kanun Keseksaan iaitu kesalahan merompak berkumpulan tanpa senjata dan boleh dihukum penjara sehingga tempoh 20 tahun serta dikenakan sebatan.“Siasatan dijalankan di bawah Seksyen 489C Kanun Keseksaan bagi kesalaham memiliki mata wang kertas palsu dan jika disabitkan kesalahan, boleh dihukum penjara sehingga 10 tahun,” katanya.


KUALA TERENGGANU, 14 Disember- Jumlah penduduk terjejas banjir di Terengganu berkurangan selepas beberapa pusat pemindahan sementara (PPS) ditutup secara berperingkat.  Kini hanya tinggal 69 penduduk daripada 22 keluarga di tiga PPS, setakat pukul 7.00 pagi tadi.  Menerusi Sekretariat Jawatankuasa Pengurusan Bencana Negeri Terengganu, sebahagian penduduk telah pulang ke rumah masing-masing setelah banjir surut berikutan keadaan cuaca bertambah baik.  Masing-masing satu PPS dibuka di daerah Kuala Terengganu, Besut dan Setiu.  Jumlah penduduk terjejas di daerah Kuala Terengganu, seramai 55 orang daripada 18 keluarga di PPS Sekolah Kebangsaan Atas Tol.

Daerah Besut pula seramai 12 orang daripada tiga keluarga ditempatkan di Balairaya Kampung Pantai.  Dua orang daripada satu keluarga di daerah Setiu di PPS Surau Kampung Nyatoh.


Projek 5G: Kerajaan mahu selesai segera isu 5G- Fahmi

KUALA LUMPUR, 14 Disember- Semua pihak perlu menunggu keputusan Jemaah Menteri berhubung hala tuju pelaksanaan rangkaian 5G oleh Digital Nasional Bhd (DNB), demikian menurut Menteri Komunikasi dan Digital, Fahmi Fadzil.Katanya, kementeriannya dan Kementerian Kewangan telah membincangkan pelaksanaan projek tersebut dalam mesyuarat semalam dalam usaha mencari penyelesaian segera.“Kita masih perlu selesaikan segera supaya rakyat, sektor perusahaan kecil dan sederhana (PKS) boleh menggunakan infrastruktur ini yang akan membantu melonjakkan aktiviti perniagaan industri atau kehidupan seharian,” katanya.dalam temu bual Bicara Naratif bertajuk ‘Membina Naratif Baharu’ terbitan Berita RTM di Angkasapuri, malam ini.Mengakui tidak dapat menyelesaikan dalam sekelip mata, namun Fahmi yakin isu 5G perlu diselesaikan segera sebelum melangkah ke era rangkaian 6G yang menurutnya masih awal bagi Malaysia.

(Menteri Komunikasi dan Digital, Fahmi Fadzil)

DNB, sebuah syarikat tujuan khas (SPV) milik kerajaan untuk membangunkan teknologi 5G, komited mempercepat jadual melancarkan liputan 5G kepada 80 peratus kawasan berpenduduk menjelang 2024.Sementara itu, Fahmi yang juga Ketua Penerangan PKR, berkata Perdana Menteri, Datuk Seri Anwar Ibrahim telah meminta barisan Kabinet Kerajaan Perpaduan untuk mengutamakan penyelesaian terhadap masalah rakyat berbanding fokus terhadap jenama atau slogan baharu bagi setiap kementerian.Katanya, perkara tersebut adalah berdasarkan kesedaran bahawa rakyat tidak lagi dahagakan barisan kepimpinan yang berfokuskan retorik semata-mata, malah mahukan kerajaan yang mampu membantu menyelesaikan masalah yang dihadapinya.“Orang tidak mahu dengar retorik dan slogan. Malah itu teguran perdana menteri, beliau kata janganlah kita ada jenama baharu. Kita fokus untuk selesaikan masalah rakyat,” katanya.Dalam program berdurasi satu jam itu, Fahmi juga memaklumkan akronim yang akan digunakan bagi Kementerian Komunikasi dan Digital kini adalah KKD.Sebelum ini, kementerian tersebut dikenali sebagai K-KOMM iaitu Kementerian Komunikasi dan Multimedia.- BERNAMA